text:
Um Solar
Frá tí at fyritøkan varð stovnað í 1919 hevur Solar ment seg til at vera fremsta el-, HVS og ventilatiónsheilsøla í Danmark. Vit arbeiða støðugt við at menna vøru og tænastu okkara, so at vit altíð ganga kundum okkara á møti, tá teir vænta ein effektivan veitara.Tann besta bíleggingarskipanin
Elektroniski bíleggingarportalurin Solar Online sparir kundunum tíð og goymslukostnað.
Høgt góðskustøði og professionell teknisk hjálp
Vørur okkara koma frá fremstu veitarunum í Europa, sum vit hava valt út frá góðsku. Umframt hetta hava kundar Solars møguleika at fáa tekniska hjálp og ráðgeving frá starvsfólki okkara, sum hava stóran kunnleika til vørurnar og vinnuna.
Vøruskráin hjá Solar hevur fleiri enn 130.000 vørunummur innan hesar vørubólkar:
- El-innlegging
- HVS
- Ventilatión
- Ídnaður
- Frálandavinna og sjóvinna
- Orka og infraskipan
- Trygd
- Ljós
- Kaðlar
- Samskifti


c: text/html

text:
Í samband við frumsýning av filminum "Nærlagni umborð", bjóða vit øllum sjómonnum og kvinnum til ein dag í Løkshøll, har vit vísa filmin fyrstu ferð.
Hvar: í Løkshøll í Runavík
Kostnaður: Ókeypis
Nær: Mikudagin 28. september 2011
Kl. 13:00 til 16:30
Hvør: Øll áhugaði í Fiskivinnuni eru vælkomin
Leiðbeinandi skrá fyri dagin:
13:00 Vælkomin
13:05 Fyrilestur um góðsku (Jákup Poulsen)
14:00 Kunning um filmin (Jens Chr. Olsen)
14:10 Frumsýning av filminum
14:30 Steðgur
15:00 Fyrilestur FISH (Jan Sargent Larsen)
16:30 Endi (øll fáa eitt eintak av DVD’ini)

robotstxt: allowed

filter: keep


text:
Heimagásin er avkom av grágásini. Summar av teimum hava hildið hin gamla litin, og summar hava broytt lit, eru hvítar, flekkutar, morbøkutar. Í vakstrarlag eru tær yvirhøvur meira kroppljótar, bøllutar og tungførar, tí at tær hava gjøgnum mong ættarlið livað so stilt lív og rørt kroppin ov lítið.
Úr: Mikkjal á Ryggi: Fuglabókin, Dýralæra II. 1951.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Fleiri heimasíðir og úttalisir, hava seinastu dagarnar mynda hendan hópdrápsmannin sum ein kristnan fundamentalist.
Tey flestu eru tó neyvan greið yvir at Breivik roknar sín sokallaða kristindóm sum okkurt líknandi við kristna ateismu og kristna agnostisismu. Maðurin leggur dent á eitt slag av mentunarkristindómi og ikki bíbilskan kristindóm. Við øðrum orðum Kristindóm uttan Gud, Kristindóm sum heldur fast við nakað av moralsku læru Jesusar í praksis eina.
Tó fellur maðurin við sínum ræðugerðum og hugburði langt uttanfyri moralsku læru evangeliums og Jesusar standard. Tí hevði tað hjálpt at vita hvat maðurin meinar við kulturkristindóm, meinar hann hann kanska við tryggleikan sum sermerkti samfelag okkara í 60-70unum?
Eisini vísir Breivik greitt á í sínum manifesto tað sum er rættuliga mótsatt pástandinum hjá nógvum ateistum og muslimum, at hann slett ikki er religiøsur, at hann líkaleiðis er vorðin ávirkaður av sekularismu og sjálvur ikki er vísur í at Gudurin er til. Við øðrum orðum kunnu vit øll verða samd í, at Breivik er víðgongdur, men hetta er ikki einsbetýðandi við at maðurin er ein kristin, ella ein teistur.
Men hetta var ikki tað sum posturin legði upp til. Eg skrivi onganstaðni at Breivik er ateistur ella at ateisma er atvoldin til hesar ræðuligu hendingarnar. Eg legði dent á hansara manifesto, hvussu Breivik lýsir seg sjálvan: at Breivik roknar seg sum ein kultur-kristnan, ikki religiøsan, Bíbliu-trúgvandi, ella trúgvandi. Og víðari, at hann er líka nógv ávirkaður av sekularismu og agnostisismu ella vantrúgv. At hetta knappuliga vendir kanónini mótsatta vegin er ikki mín skuld og vísir kanska bara, at ein eigur at hugsa seg væl um og gera sítt heima arbeiði áðrenn ein tveitir slíkar pástandir út.
Tað er altíð harmiligt tá menniskju myrða menniskju, óansæð í hvørjum høpið, eisini tá ein vantrúgvandi drepur onnur, sum í hesum føri har eg gangi út frá at tey flestu vóru vantrúgvandi, men tá er eingin grund til at draga Kristindómin uppí ella at lýsa mannin sum nakað hann greitt meldar út at hann ikki er.


text:
Í samstarvi við Ítróttarsamband Føroya er Vælvera Fitness nú er partur av Anti Doping Danmark. Hetta er galdandi fyri allar tær fýra venjingarmiðstøðirnar í Tórshavn, Saltangará, Vestmanna og í Vági.
- Vit eru sera fegin um, at vit kunnu bjóða limum okkara eitt gott og trygt umhvørvi og samstundis vera við til at fyribyrgja doping í føroyska fitnessheiminum, siga eigararnir av Vælveru Fitness.
- Okkara endamálið við fitness er at seta sjóneykuna á góða heilsu, og við nýggja samstarvinum við ÍSF eru vit við til at gera vart við trupulleikan, tá tað snýr seg um doping í fitnessumhvørvi. Í Danmark hevur doping verið ein stórur trupulleiki í langa tíð, og tað hevur ført við sær, at fleiri fólk ikki hava kent seg heilt trygg í venjingarmiðstøðum. Júst slíkar trupulleikar vilja vit sleppa undan í Vælveru Fitness, og tí hava vit valt at samstarva við ÍSF og Anti Doping Danmark, siga eigararnir.
Avtalan millum Vælveru Fitness og ÍSF merkir, at størri dentur verður lagdur á at fyribyrgja doping – tað verið seg upp á ymsar mátar.
Týdningarmiklasta endamálið við hesi avtaluni er, at Vælvera Fitness saman við øðrum venjingarmiðstøðum í Føroyum kunnu saman taka frástøðu, tá tað snýr seg um doping og fitness. Eisini vilja vit vera við til at stuðla og hjálpa teimum, sum hava latið seg freistað av doping, og vísa teimum á eina tryggari venjingarleið – uttan doping.
- Vit vænta avgjørt, at allar venjingarmiðstøðirnar í Føroyum fara at blíva partur av Anti Doping Danmark gjøgnum ÍSF, soleiðis at vit øll kunnu hjálpa limunum til at hugsavna seg um góða heilsu og venjing, og samstundis fyribyrgja, at doping verður ein eins stórur trupulleiki og hann er í Danmark, siga eigararnir.
ÍSF fegnast um at enn ein venjingarmiðstøð hevur gjørt samstarvsavtalu við Antidoping Danmark.
– Tað er av stórum týdningi, at venjingarmiðstøðirnar taka hendan spurningin í álvara, tá tað snýr seg um at fyribyrgja doping. Vit hava tørv á at hava sunnar fyrimyndir og við samstarvsavtaluni við Vælveru er eitt týðandi fet tikið í arbeiðnum at fyribyrgja doping. ÍSF vónar og vantar, at hinar venjingarmiðstøðirnar eisini fara at gera eina samstarvsavtalu við Antidoping Danmark.
Um tú veitst okkurt, sum VP ikki veit - skriva so til vp@vp.fo


text:
Orð og lag: Teitur Lassen
tú ert eitt gott glas av vin
sera sjáldsom við djúpum farvum
eg vil altíð vera tær nær
um okkurt serligt skuldi hent
tú durvar í mínum kjallara
sum ein góður árgangur eigur tað
sum teir flestu dreymar í lívinum
ið eru undir stjørnum og mána
– far ongantíð frá mær
einaferð segði tú við meg
at alt sum eg geri er skeivt
men góða, nú er tað ov seint
eg havi vaksið meg ov stóran
eg siti her sum ein gletsjari
ið ikki ber til at flyta
lova mær at hjálpa til
um allur kavin bráðnar
– far ongantíð frá mærGoym tekstin


text:
Spanskt mál
Spanskt mál er eitt av teimum málunum í heiminum, sum hava størsta útbreiðslu. Spanskt er almennt mál í 21 londum við 500 millionum íbúgvum. Harafturat eru umleið 35 millionir spanskttalandi í USA, Filippinunum og Turkalandi. Tilsamans tosa umleið 600 milliónir spanskt. Aðrar 100 milliónir tosa spanskt sum sítt annað mál. Spanskt er heimsins fjórstørsta mál, tey størstu eru kinesiskt, enskt og hindi. Í USA og Kanada er tað spanskt, ið verður lært mest av, av útlendskum málum.
Innihaldsyvirlit
Málætt[rætta | rætta wikitekst]
Indoevropeiska málættin, romanska greinin. Spanskt mál er ættað úr latíni, og er harumframt ávirkað av arabiskum. Bundna kallkynskenniorðið "el" er til dømis arabiskur arvur.
Útbreiðsla[rætta | rætta wikitekst]
I Evropa verður spanskt bert tosað í Spania, men á hinari síðuni av Atlantshavinum verður spanskt tosað í næstan øllum londunum. Í ymiskum statum í USA (t.d. Texas, New Mexico, Arizona og Kalifornia) og í øllum londunum heilt suður til Antarktis, tó ikki í Brasil, har tey tosað portugisiskt. Eisini verður tosað spanskt í fleiri av teimum fyrrverandi ensku, fronsku og hollendsku hjálondunum í tí karibiska havinum. Harumframt verður spanskt tosað á ávísum støðum í Afrika og á Filippinunum.
Spanskt er størsta málið í Spania, og verður har nevnt "castellano". Harumframt er spanskt høvuðsmálið í Argentina, Kili, Bolivia, Uruguei, Paraguei, Venesuela, Kolombia, Ekvador, Perú, Nikaragua, Panama, Kosta Rika, El Salvador, Honduras, Guatemala, Meksiko, Kuba, Dominikanska Lýðveldinum og Puerto Riko (USA), sum øll eru í Suður- og Miðamerika. Eisini eru stórir spanskttalandi minnilutar í Sambandsríki Amerika.
Í Føroyum[rætta | rætta wikitekst]
Umleið 200 føroyingar læra spanskt hvørt ár á studentaskúla, handilsskúla og kvøldskúla. Spania er eitt elskað ferðamál hjá nógvum føroyingum. Uttanfyri ferðamannabýirnar tosa bert fáir spaniólar onnur mál, so dugir tú málið, fært tú nógv fleiri upplivingar við tær heim. Serliga hinumegin Atlantshavið letur ein heilt nýggj verð seg upp fyri tær. Tú kanst tosa við indiánarar i Peru, við cowboys úti á argentinsku pampasini, við vælhavandi eksilkubanarar í Miami í Florida og við teir ólógligu tilflytararnir í Suðurkalifornia. Tann spanskttalandi parturin av heimsins íbúgvum er í stórum vøkstri bæði í nøgd og búskapi, so vit kunnu rokna við, at tað verður meiri brúk fyri teimum, ið hava lært málið.
Suðuramerikanskt slang[rætta | rætta wikitekst]
Meksikanskt og suðuramerikanskt slang[rætta | rætta wikitekst]
Her eru nøkur slang orð, sum eru at hoyra í Meksiko og Kolombia.
- FERIA - Tað mest vanliga slang orðið fyri pengar, serliga nær marki við USA, er feria (FAY ree ah), sum kann merkja "lummapengar ella veksli pengar."
- Plata. Orðið merkir silvur, men verður í Kolumbia brúkt um pening. "No tengo plata" merkir, eg havi ongar pengar.
- No Traigo feria (Noe TREI goe FAY ree ah) kann merkja, "Eg havi ongar smá pengar," ella "Eg havi ongar pengar."
- Longur suðri, kanst tú hoyra lana, sum bókstaviliga merkir "ull," og "da me una lana", merkir "gev mær eitt sindur av lummaull", ella "eitt sindur av pengum".
- LA ONDA - Merkir alda, men hendan merkingin kemur frá trýssunum, eitt vanligt hippie orðafelli, sum framvegis verður nógv brúkt. Hetta er tann vanligi mátin at heilsast uppá hjá ungdóminum, um tey skulu verða "hip", verður brúkt sum "Hvussu gongur?"
- BUENA ONDA - "Svingar væl" ella "bara fitt", sum í "Gabi es buena onda."
- HUEVOS - Hetta er eittt annað orð við dupultari týðing. Orðið merkir "egg," men vísir mest til orðið "nossir", hetta orðið er so sterkt, at tú mást vara teg fyri at brúka tað. Fólkaligar gentir biðja um blanquillos (lítil hvít ting) á einari matstovu, um tænarin er maður.
- PUTA - stytting fyri prostituta, hetta orðið merkir "hora," men verður eisini brúkt sum banniorð. Tað vil ein meksikanari siga um hann slær seg á tummilin við einum hamara. Puta madre er nógv sterkari orð, tað líkjist nógv tí amerikanska "mother fucker". Hijo de puta merkir "bastardur", "sonur eina horu", ella "son of a bitch," men bara nógv verri.
- Aguantame tantito - espera me un ratito, merkir bíðja eitt lítið sindur, vanligt slang í Meksikobýur.
- Te estoy haciendo ojitos - cuando alguien te dice que esta haciendo ojitos es que te esta coqueteando, merkir at flirta við tær, ("gera eygu eftir tær").
Bókmentir[rætta | rætta wikitekst]
Um tú vilt duga ordiliga væl spanskt, skalt tú læra teg ein hóp av orðum og eisini læra teg ein stóran part av mállæruni, um tú vilt hava tey fíni brigdini við. Men tá letur eisini ein nýggj og spennandi verð seg upp innan bókmentirnar á sponskum. Hygg t.d. í hendan listan yvir nobelvinnarar í bókmentum:
Til dagin í dag hava 10 spanskttalandi rithøvundar fingið Nobelheiðurslønina í bókmentum. Her hevur tú ein lista yvir teir:
- 1990 Octavio Paz, Meksiko
- 1989 Camilo José Cela, Spania
- 1982 Gabriel García Márquez, Kolombia
- 1977 Vicente Aleixandre, Spania
- 1971 Pablo Neruda, Kili
- 1967 Miguel Ángel Asturias, Guatemala
- 1956 Juan Ramón Jiménez, Spania
- 1945 Gabriela Mistral, Kili
- 1922 Jacinto Benavente, Spania
- 1904 José Echegaray y Eizaguirre, Spania
Mállæra[rætta | rætta wikitekst]
Tað er lætt at koma í gongd við at tosa spanskt. Tað verður úttalað, sum tað verður skrivað, so tá tú hevur lært nøkur fá ljóð, sum eru annarleiðis enn á føroyskum, kanst tú úttala øll orð, eisini tey, sum tú ikki hevur sæð fyrr.
Niðanfyristandandi evnir, eru tey í verða brúkt á C støði í sponskum á Handilsskúlanum. Hesi evni kunnu eisini verða brúkt til sjálvlesandi og til umlestur tá ein hevur verið vekk frá sponskumm eina tíð. Eisini kunnu tey verða góð at hava til fyrireiking til B støði.
[rætta | rætta wikitekst]
Sponsk navnorð eru antin kallkyn ella kvennkyn.
- Navnorð, sum enda við -o, eru vanliga kallkyn.
- Navnorð, sum enda við -a, eru vanliga kvennkyn.
- Navnorð, sum enda við -d, -ción og -sión eru altíð kvennkyn.
Tey tíðningarmiklastu undantøkini eru[rætta | rætta wikitekst]
Kallkyn[rætta | rætta wikitekst]
- el dia - el clima - el idioma
- el mapa - el tema - el problema
- el programa - el sistema
Kvennkyn[rætta | rætta wikitekst]
- la foto - la mano - la moto
- la radio
• Nøkur navnorð í kallkyni, sum lýsa persónar og aðrar livandi verur, kunnu broyta kyn við at broyta endingina:
- Navnorð, ið endar við -o = abuelo - abuela
- Navnorð, sum endar við hjáljóð = profesor - profesora
• Legg til merkis, at orð, sum enda við:
- El turista - ferðafólk (maður)
- La turista - ferðafólk (kvinna)
- Los turistas - ferðafólkini (menn, ella menn og kvinnur)
- Las turistas - ferðafólkini (kvinnurnar)
• Onnur dømi:
- Periodista, comunista, dentista, recepcionista, socialista, artista.
- Navnorð í fleirtal, verða gjørd við at seta -s afturat orðum, sum enda við sjálvljóði, og -es afturat orðum, sum enda við hjáljóði:
- libro = libros
- montaña = montañas
- ciudad = ciudades
- tren = trenes
• Tað eru bert fá undantøk frá hesari reglu:
- Orð, sum enda við -ción og -sión, "missa" herðingarmerki uppiyvir ó, tá tey verða sett í fleirtal:
- organización = organizaciones
- previsión = previsiones
Fyri orð, sum hava aðrar endingar enn tey omanfyri nevndu, og sum ikki lýsa mannligar ella kvinnuligar verur, eru ongar fastar reglur. Brúka tí orðabókina ella orðalistan.
[rætta | rætta wikitekst]
Samansett navnorð verða ofta sett saman av tveimum navnorðum við de:
• Dømi:
- príslistin = listin við prísum --> la lista de precios
- skriviborðsskuffan = skuffan í skrivi- borðinum --> el cajón del escritorio
- sjokulátaframleiðslan = framleiðslan av sjokulátu --> la producción de chocolate
Keldur[rætta | rætta wikitekst]


text:
Bøgarðarnir - garðar og hegn
Bøgarðarnir (her í millum hegn) skulu vera í seyðahøgum standi 14. mei, tá seyðurin fer av bønum. Hegnsýnisnevndin hevur umsjón við gørðunum, og eru viðurskiftini ikki í lagi, fáa eigararnir boð um hetta. Heitt verður tí á øll, ið varða av jørð, um at síggja til, at garðarnir eru í lagi, nú teir skulu tæna sínum endamáli – at halda seyðin burtur frá bø og bygd.
Allir garðar eru skrásettir í kort sum greitt vísir hvør hevur ábyrgd at halda garðarnar í bygdunum. Kortið sæst her.


text:
Oda Strøm
19.03.2018 - 14:22
Tíðindi > Vinna & Tøkni > Fiskivinna
Enniberg hevur havt vakmyndatól á dekkinum síðani skipið kom fyri 28 árum síðani, sigur Kaj Johannesen, reiðari á Ennibergi, við Kringvarpið í dag.
- Bara skiparin og stýrimenn síggja upptøkurnar, og tær verða ikki goymdar.
Tað var í gjár, at ein dulnevndur persónur sendi Føroya Fiskimannafelag, Fiskimálaráðnum og føroysku fjølmiðlunum bræv um, at vakmyndatól vóru sett upp á flakatrolaranum Énniberg, uttan at manningin hevði fingið kunning um hetta áðrenn.
- Tá manningin mynstraði umborð á Enniberg 24. januar 2018 vóru vakmyndatól sett upp ymsastaðni á fabrikkini, harímillum uppiyvir skráskerarunum, uppiyvir reinskerðingarborðunum og uppiyvir pakkiborðinum. Hetta hendir, uttan at manningin hevur fingið nakað at vita frammundan, og uttan at nøkur kunning er uppi um hví, og um hvør hevur atgongd til myndirnar, skrivaði tann dulnevndi í brævinum í gjár.
Eingin má seta upp og tendra vakmyndatól uttan fyrst at boða Dátueftirlitinum frá. Kaj Johannesen sigur við Kringvarpið, at hava tey í reiðarínum gjørt ein fótfeil, so verður hann rættaður.
- Tað var eftir áheitan frá arbeiðsformonnum á Ennibergi, at vakmyndatól vórðu sett upp í verksmiðjuni. Slík tól lætta nógv um arbeiðsgongdina.
Tað er tó ikki loyvt uttan víðari, og tí boðaði Jan Højgaard, formaður í Fiskimannafelagnum, frá, at hann í morgun hevur skrivað til Dátueftirlitið og biðið um, at vakmyndatólini verða tikin niður, áðrenn Enniberg fer nýggjan túr í morgin. Mortan Johannesen hevur tó sagt í viðmerking til Vágaportalin, at neyðugu loyvini eru við at koma uppá pláss, so spurningurin er, um vakmyndatólini verða tikin niður ella ei.
Les eisini: Vakmyndatól: Manningin á Ennibergi undir eftirliti


text:
Orð: Óli Reinert
Lag: Stephen C. Foster
1. Sum ein roykur, í stilli man standa,
so er menniskjalívið á fold;
vinur, skilir tú ikki tín vanda?
Tínir javnlíkar leggjast í mold.
Niðurlag: Sum ein roykur, ið burtur man tynnast,
eru menniskjans stokkutu ár;
brátt her eingin oss longur skal minnast,
sum ein skuggi er ungdómsins vár.
2. Hvørt eitt lív er sum grasið, ið følnar,
tað um summarið stendur so frítt;
kinnin reyða so brádliga kølnar,
deyðin kemur og krevur skjótt sítt.
3. Hetta eina tú gjølla kanst síggja:
Ikki altíð tú vera skalt her;
søk tí Gud og ei longur hann skýggja!
Hann hin trúfasti vinurin er.
4. Undan Guds dómi kann ikki flýggjast;
Jesus gera kann hjarta títt reint;
skjótt skal lívssólin longur ei síggjast,
men í dag er tó ikki ov seint.
5. Nú brátt deyðin og tú skulu hittast,
allar staðir hann finna teg kann;
vilt tú tá til Guds Himmal upp lyftast,
trúgv á blóðið, á Golgata rann!
6. Blóðið, sum allar syndir kann tváa,
rann hin dagin á Golgata træ,
og tað er fyri einki at fáa
fyri tann, sína synd hevur sæð.


text:
Frítíðarítriv
Í 2015 var fyrstu ferð møguligt hjá fíggjarliga sperdum barnafamiljum at søkja um hjálp til frítíðarítriv hjá børnunum. Nógvar familjur vóru glaðar fyri hetta tilboð og útvið 100 børn hava runnið, dansa, verið á skótalegu o.a. saman við javnaldrum sínum. Tað er við stórari vælvild frá nógvum ítróttarfeløgum, skótum og øðrum at vit kunnu bjóða hetta. Vit ynskja at øll børn kunnu taka lut á jøvnum føti við sínum javnaldrum. Umsóknarblað finnur tú niðast á síðuni.
Tað er sera umráðandi at tit sjálvi seta tykkum í samband við avvarandi ítrottarfelag ella líknandi, fyri at barn tykkara skal kunna fáa pláss. Tá hetta er avgreitt, seta vit okkum í samband felagið fyri at avgreiða møguligt frípláss og/ella stuðul.


text:
Magnus Góði Ólavsson var sonur Ólav Halga Haraldsson. Hann var kongur í Noregi 1035-1047 og í Danmark 1042-1047.
Í síðsta kapitli í Føroyingasøgu fáa vit at vita, at Leivur Øssursson fær Føroyar í len frá Magnusi kongi:
“Leivur ræður nú einsamallur yvir øllum Føroyum - eftir at Tróndur í Gøtu hevði syrgt seg í hel -, og hetta var um tað mundið, tá ið Magnus Góði Ólavsson var kongur.
Leivur fór til Noregs at finna Magnus kong, og hann tekur Føroyar í len av honum.”
Keldur:
Føroyingasøga
Hans J. Debes: Føroya Søga 1
Hans J. Debes: Ólavur Haraldsson og Noregs ríki - ein søgu lýsing
Wikipedia


text:
26. Aug 2018
Tilmelda til foreldur og børn herTilmelda til breiddarlið herSí yvirlit yvir lið og venjingartíðir her ...
24. Aug 2018
Tilmelding byrjar sunnudagin kl. 12.00 umvegis heimasíðu felagsins www.ljosid.fo, undir ‘TILMELDING’. Yvirlit yvir lið og venjingartíðir verður lagt út á heimasíðuni undir ‘LIÐ OG VENJINGARTÍÐIR’ skjótast gjørligt, sum tað er klárt. Lýst verður eisini á Facebook síðuni. ...
14. Aug 2018
...
19. Jun 2018
Fimleikafelagið Ljósið hevur á aðalfundi tann 4. juni 2018 fingið nýggja nevnd. Eftir aðalfundin hevur nevndin skipað seg soleiðis: · Gunnvá Gray, forkvinna, t-postur: gunnvagray@gmail.com · ...
21. Mai 2018
Eftir finaluna í estetiskum fimleiki í høllini á Hálsi í dag varð greitt, at trý lið úr Ljósinum kundu kallað seg føroyameistarar í estetiskum fimleiki 2018. Kvinnur Hydra, gentur Lyra og smágentur Vela er føroyameistarar í estetiskum fimleiki 2018. Pinkur Libra...
17. Mai 2018
Ársaðalfundur felagsins verður í Fimi mánadagin 4. juni kl. 17.00. Skrá sambært viðtøkum felagsins. Innkomin mál skulu sendast nevndini í minsta lagi 10 dagar áðrenn fundin á teldupost ljosid@epost.fo. Fimleikafelagið Ljósið ...
12. Mai 2018
FM í amboðsfimleiki hevur verið í Fimi í dag. Hjá eldru bólkunum varð kappast all-around og í einstøkum amboðum samstundis. Christina T. Arge er føroyameistari hjá kvinnum og Anna Paula Garðshodn bleiv nr. 2 hjá kvinnum. Miriam Christiansen var við í...
08. Mai 2018
Leygardagin og sunnudagin 12.-13. mai vera FM kappingarnar 2018 í Fimi í Havn. Á kvinnusíðuni kappast stig 4-7, FIG gentur, kvinnuunglingar og kvinnur. Á mannfólksíðuni kappast, smádreingir, dreingir, mansunglingar og menn. Kappast...


text:
Sjúrður formaður í arktiskum arbeiðsbólki
Christiansborg 22. oktober 2014
Á Fólkatingi er settur ein arbeiðsbólkur, hvørs uppgáva er at hava fokus á ta menning, sum fer fram í Arktis, og at royna at ávirka dagsskránna í tí sambandi.
Í bólkinum eru átta limir, og Sjúrður Skaale bleiv í dag valdur til formann.
Arbeiðsbólkurin skal taka lut á fundum og ráðstevnum har spurningar viðvíkjandi Arktis verða viðgjørdir, og skapa og røkja sambond við lyklapersónar. Bólkurin kann eisini sjálvur skipa fyri tiltøkum og greiningum.
Tað eru Grønland og Føroyar sum gera Danmarkar ríki til eitt arktiskt ríki, og alt sum Danmark ger í hesum sambandi skal gerast í samráð við ella vegna Grønland og / ella Føroyar. Tí skal hesin bólkurin sjálvsagt samskifta við føroyskar og grønlendskar myndugleikar, kunna um hvat nýtt er at frætta, hvørjir møguleikar eru, og føra føroysk / grønlendskt sjónarmið fram á røttum stað.


text:
Hallur av Rana 10.08.2018 (10:05)
Føroyar gjørt býtisavtalu við ES
Føroyskir myndugleikar hava gjørt eina býtisavtalu við ES fyri 2018, ið inniber, at føroyingar fáa loyvi at fiska 450 tons av toski á Flemish Cap í 2018. Afturfyri fær ES føroysku kvotuna av rossamakreli í Suðurkyrrahavinum. Tað upplýsir Fiskimálaráðið á heimasíðu síni.
Avtalan við ES fevnir um 450 tons av toski í 2018 og 450 tons av toski í 2019.
Upplýst verður, at býtisavtalan er komin í lag eftir, at eingin hevur fiskað føroysku kvotuna í Suðurkyrrahavinum í fleiri ár og at kvotan nú er væl minni enn tá føroyskur fiskiskapur tók seg upp í økinum í 2007. Men fyri at varðveita kvotuna og tann ágóðan hon gevur, hevur Fiskimálaráðið valt at gera avtaluna við ES.
- Umráðandi er at tryggja, at kvotan verður fiskað, umframt at tryggja, at Føroyar fáa ágóða av kvotuni á annan hátt, verður hon ikki fiskað av føroyskum skipum. Seinastu tvey árini hava Føroyar tí latið ES føroysku kvotuna fyri at tryggja gagnnýtslu av kvotuni, og við tí endamáli at samla saman føroyska kvotu, skrivar Fiskimálaráðið og leggur afturat.
- Hóast hesar royndir tykjast fleiri avbjóðingar vera at fáa kvotuna gagnnýtta við skipi undir føroyskum flaggi í 2018. Niðurstøða er tí gjørd um at gera eitt býti við ES, har føroyska kvotan av rossamakreli í Suðurkyrrahavinum í 2018 verður flutt ES afturfyri, at ES flytur Føroyum toskakvotu á Flemish Cap.
Viðvíkjandi spurninginum um hvør fær rættindini at fiska nýggju kvotuna á Flemish Cap upplýsir Fiskimálaráðið, at lagt er upp til, at tey 450 tonsini í 2018 verða latin sum felagskvota til teir rættindahavarar, sum eftir gomlu lógini høvdu veiðiloyvi eftir pelagiskum fiski í altjóða sjógvi í Suðurkyrrahavinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Dagligur leiðari
Ingun Christensen er dagligur leiðari á skrivstovuni hjá MáF.
Ingun hevur eitt nú arbeiðsroyndir innan ferðavinnu, oljuvinnu, fjarsamskifti, skrivstovuyrkið og sum týðari, har hon hevur arbeitt við eitt nú innan skrivligt/málsligt samskifti, samskipan, fyrisiting og roknskap. Umframt hetta hevur hon hollan málkunnleika og er útbúgvin korrespondentur í týskum og enskum, BA (Bacherlor of modern Languages and Business Studies) í enskum og hevur ED (Den Erhvervssproglige Diplomuddannelse) í enskum.
Seinastu árini hevur hon skrivað fleiri barnabøkur, sum Bókadeild Føroya Lærarafelags hevur givið út. Eisini hevur hon luttikið í skriviskeiðum, sum eitt nú MáF hevur skipað fyri.
Í farloyvi frá 1. oktober 2018 - 30. mars 2019.


text:
Fótbóltsskúlin
Fyri 16. ferð skipar Tvøroyrar Bóltfelag fyri fótbóltsskúla. Undirtøkan hevur verið góð øll árini og roynt hevur verið at ment skúlan árliga við millum annað útlendskum íblástri.
Eftirsum Fótbóltsskúlin hevur fingið skúlan til láns til gisting, skuldi tað ligið væl fyri hjá børnum norðanfjørðs at lagt leiðina suður til at fáa íblástur at menna sínar bóltførleikar og til sosiala samveru. Karmarnir í høllini í Trongisvági eru fyrimyndarligir. Útbúnir venjarar og góð hjálparfólk verða eisini til allir aldursbólkar.
Um fótbóltsskúlan
Dato
Byrjar: Sunnudag 12. august kl 13:30 (30 min. aftaná Smyril er komin til Tvøroyrar)
Endar: Onsdag 15. august kl 15:30 (Smyril fer av Krambatanga kl 18:00)
Skúli og kapping
Skúlin er fyri børn / ung í árgangunum U7 til U17.
Tiltakið verður í fýra dagar. Skúlin verður í tríggjar dagar og fjórða dagin verður ein kapping ímillum luttakararnir í teimum ymisku árgangunum.
Hvør árgangur verður tilvildarliga býttur í lið.
Heiðursmerkir verða til øll liðini í aldursbólkunum U7 og U9.
Í øllum hinum aldursbólkunum verða heiðursmerki til liðini, ið enda sum nr. 1, 2 og 3.
Fótbóltsøki
Vøllurin við Stórá, ítróttarhøllin, FIFA vøllurin við skúlan.
Gisting
Les meira um gistingarmøguleikarnar her.
Annað
Les meira um fótbóltsskúlan her, har millum annað kann lesast um fyrireiking, mat og annað í samband við fótbóltsskúlan.
Stuðlar
Stuðlar hjá Fótbóltsskúlanum við Stórá 2018 eru Bank Nordik, Varðin Pelagic og MTV Byggivirkið.
Luttøkugjald og tilmelding
Luttøkugjald: 500 kr
Gisting í 3 nætur – børn: 100 kr
Gisting í 3 nætur – vaksin/ábyrgdari: 300 kr
Luttøkugjald og gisting: 600 kr
Vinarliga flyt 500 kr ella 600 kr á konto 6460-1754167 og viðmerk navn og føðingardato: dd-mm-áááá á luttakara.
Send síðani ein mail til fotboltsskulin@tb.fo við fylgjandi upplýsingum:
- Navn:
- Føðingardato: dd-mm-áááá
- T-shirt stødd: (4-6 / 8-10 / 12 / XS / S / M / L / XL / XXL-XXXL)
- Telefonnummar:
Børn 10 ár og yngri sum gista:
- Navn á ábyrgdara:
- Telefonnummar hjá ábyrgdara:
Tilmeldingarfreist: 15. Juli 2018.
Avmarkað pláss.
Spurningar kunna setast til
- Allan Smedemark, 291695
- Eva Bech Midjord, 215466
- Eyðdis Ellendersen, 274266
- Heidi Nygaard, 227766
- Mia Krog Sørensen, 220406
- Steen Hjartan Sørensen, 221280
- Teitur Rasmussen, 548173
- Malla Dam, 250849
Broytingar
Fótbóltsskúlin tekur sær rætt til at broyta skrá um okkurt skuldi komi í vegin, so sum veðurforsøgnin.


text:
Vestur til Sørvágs
TB | 17/03/17
Sunnudagin stendur næsta umfar av Effodeildini á skránni og tá verður talan um útidyst hjá besta liðnum í oynni. TB/FC Suðuroy/Royn skulu nevniliga møta 07 Vestur, ið fluttu upp úr 1. deild í fjør. 07 Vestur leikti í móti HB í Gundadali í fyrsta umfari og taptu teir 2-0 móti teimum svørt-reyðu.
Ringt er at spáa um, hvussu 07 Vestur er fyri, men sannast má, at teir hava styrkt seg munandi við nýggjum kreftum. Samstundis so eru fleiri kenningar á liðnum hjá 07 Vestur, millum annað er tvøramaðurin Gunleif Magnusarson á liðnum, tað sama er Martin Tausen og síðst men ikki minst so er málmaður teirra Ivan Stojkovic. Allir hava umboða TB, meðan Martin eisini hevur umboðað FC Suðuroy (og VB/Sumba). Í dystinum móti HB varð Ivan valdur til besta 07 Vestur leikara og er ongin ivi um, at suðuroyingar yvirhøvur kenna væl serbiska málmannin.
Fyrr í vikuni kundu vit boða frá, at Salmundur Bech var úttikin til U21 landsliðshópin og er hann annar av teimum, ið hava skriva seg á máltindin fyri TB/FC Suðuroy/Royn, tað gjørdi hann saman við Jón Krosslá Poulsen í dystinum móti ÍF. Búi Egilsson hevur eisini fingið landsliðboð til U21 landsliðið.
Eitt sum merkti dystin móti ÍF var heldur harða linjan frá dómarunum, ið endaði við at heili sjey av TB/FC Suðuroy/Royn leikarunum fingu víst gula korti. Hetta er neyðugt at vera greiður yvir móti 07 Vestur, um dømingin verður eins hørð, annars byrja leikbannini longu at sníkja seg inn í hópin. Vert er nevniliga at hava í huga, at leikbann verður givið longu eftir fýra gulum kortum.
Ein ávísur aldursmunur er á liðunum, um ein hyggur eftir liðunum frá fyrsta umfarið. Miðalaldurin á teimum leikarunum hjá TB/FC Suðuroy/Royn, ið leiktu sunnudagin var á 22,5 ár. Á 07 Vestur liðnum var miðalaldurin 25,8 ár. Elsti leikari á TB/FC Suðuroy/Royn er Jón Krosslá Poulsen við sínum 29 árum, meðan aldursforsetin hjá 07 Vestur er Ivan Stojkovic.
Dysturin byrjar sum vant klokkan 15:00. Dómari verður Kári á Høvdanum, ið var annar av tveimum, ið bert góvu trý gul í fyrsta umfarinum – hin var Petur Reinert.
Mynd: Bjartur Vest


text:
Subpolari meldurin í Norðuratlantshavi (Mynd 1) verður hildin at hava stóran týdning fyri havumhvørvið kring Føroyar. Í nýggjari grein, prentað í tíðarritinum Journal of Geophysical Research, verður so-nevnda gyru indeksið neyvari lýst og dagført. Hetta vísital, sum granskarar á Havstovuni innførdu í 2005, er í dag nógv brúkt millum altjóða havgranskarar.
Vegna nógv hitatap frá havi til atmosferu seinastu vetrarnar, sakk nógvur sjógvur niður á stór dýpi í Labradorhavinum og Irmingerhavinum, og tískil øktist styrkin á subpolara meldrinum eftir veturin 2014-2015, sum lýst við gyru indeksinum (Mynd 2). Havstovan spáddi longu í 2016, at hetta kundi føra við sær økta uppblanding av tøðevnum, og tískil øktan gróður og økta mongd av djóraæti, sum er føði fyri fugl og fisk. Og nú eru veruliga tekin um batar inni á Landgrunnium, tí øking sæst í i) nøgd av silikati, ii) gróðri, iii) nøgd av nebbasild á Landgrunninum, iv) sjófugli í bjørgunum og v) av botnfiski.
Hesar broytingar eru eisini eyðmerktar við at saltinnihaldið í sjónum um okkara leiðir lækkar.
Mynd 1. Subpolari meldurin og økið sum hann ávirkar (reydligt)
Mynd 2. Gyru indeksið og densiteturin í sjóøkinum sunnanfyri Ísland (reydligt í Mynd 1). Tíðir við góðum livilíkindum á Landgrunninum hanga saman við sterkum meldri.


text:
Yrkisdepilin rindar samsýning (satsur 1) aftaná hvønn fund sambært tímatalinum í fundarfrágreiðingunum (undantikin er formaðurin umframt limir, sum ikki ynskja samsýning).
Fundarsamsýning til arbeiðsbólkar undir ráðnum:
Yrkisdepilin rindar samsýning (satsur 1) og møguligt ferðaendurgjald aftaná hvønn fund sambært tímatalinum í fundarfrágreiðingunum.
Fundarsamsýning til yrkisnevndarlimir og serkøn til vanligar yrkisnevndafundir:
Yrkisdepilin rindar samsýning (satsur 1) og møguligt ferðaendurgjald aftaná hvønn fund sambært tímatalinum í fundarfrágreiðingunum.
Fundarsamsýning til arbeiðsbólkar undir yrkisnevndunum til gerð av útbúgvingarkunngerðum:
Yrkisdepilin rindar samsýning (satsur 1) og møguligt ferðaendurgjald sambært tímatalinum í fundarfrágreiðingunum.
Fundarsamsýning fyri gerð av lesiætlan:
Yrkisdepilin rindar fasta samsýning (satsur 2) fyri hvørja lesiætlan (vanliga 10-20 tímar - tó max 30 tímar) eftir frammanundan gjørdari avtalu ímillum tann serkøna og Yrkisdepilin. Er talan um dagføring av lesiætlan, rindar Yrkisdepilin eina minni samsýning (max 20 tímar) til hvønn persónin eftir frammanundan gjørdari avtalu ímillum tann serkøna og Yrkisdepilin.
Samsýning fyri uppgávugerð til sveina- og yrkisroyndir, herundir tilsvarandi sjúkraroyndir:
Yrkisdepilin rindar samsýning (satsur 2) pr. uppgávusett til tann serkøna (vanliga 10-20 tímar - tó max 30 tímar) eftir frammanundan gjørdari avtalu ímillum tann serkøna og Yrkisdepilin fyri gerð av yrkis- og sveinaroyndaruppgávum, herundir tilsvarandi sjúkraroyndaruppgávur. Sambært § 9 í Kunngerð um felags útbúgvingarreglur og felags útbúgvingarbygnað fyri yrkisútbúgvingar er ásett, at skúlarnir gera uppgávur til ávegis- og miðskeiðis royndir, og at Yrkisdepilin ger uppgávur til sveinaroyndir og tilnevnir metingardómarar til miðskeiðis- og sveinaroyndir. Innan skrivstovuyrkið gera lærlingar royndaruppgávuna (uttan samsýning).
Er talan um dagføring av yrkis- og sveinaroyndaruppgávum, rindar Yrkisdepilin eina minni upphædd pr. uppgávusett (max 20 tímar) eftir frammanundan gjørdari avtalu ímillum tann serkøna og Yrkisdepilin.
Samsýning til metingardómarar:
YD rindar fyri døming (satsur 3) og møguligt ferðaendurgjald (skal skjal útfyllast) aftaná hvørja roynd (t.e. allar miðskeiðisroyndir og sveinaroyndir, herundir tilsvarandi sjúkraroyndir) eftir uppgerð frá metingardómara. Yrkisdepilin rindar harumfarmt samsýning til metingardómarar, tá SIT-næmingar fara upp til endaliga verkliga roynd. Innan skrivstovuyrkið fáa metingardómarar samsýning (satsur 3) fyri 4 tímar pr. lærling íroknað fyrireiking.
Samsýning fyri rættlestur:
Kr. 100 pr. bls. fyri rættlestur
Kr. 150 pr. bls. fyri málsliga viðgerð + rættlestur
Kr. 200 pr. bls. fyri týðing – lættur tekstur
Kr. 250 pr. bls. fyri týðing – tungur tekstur
Satsir:
1) Fundarsamsýning (1-3 tímar, 3-5 tímar og yvir 5 tímar)
2) Samsýningin er handverkaratímaløn + 35%
3) Samsýningin er handverkaratímaløn + 60%


text:
Omma er farin í song, og hon er fúkandi ill við meg, tí tú hevur oyðilagt henni troyggjuna í vaskimasinuni. So tú vekir hana IKKI,' segði abbin, og nú var fremstifingur beint við nevið á Morgunfríða.
'Hasin hundurin hjá tær er ikki ov klókur. Hann hevur ikki hønuvit og mamma.'
'Er mamma tín eisini tollut?' spurdi abbin.
'Tað er ótrúligt, so ofta tú skalt tosa um mammu mína, kennir tú hana og mamma?'
'Nei, men tú sigur alla tíðina og mamma!' segði abbin.
'Tað geri eg yvirhøvur ikki. Og mamma,' segði Morgunfríði og vendi høvdinum á skák, tá hann hugdi upp á abban. 'Men stuttligt at tú skuldi nevna hana akkurát nú og mamma, tí tað er kakkulárakódagur í dag.'
Ein rúgva av misskiljingum, ein rúgva av hugflogi og ein sera skemtilig søga!
Aftur


text:
Fjall
Eitt fjall er eitt landafrøðiligt stað sum hevjar seg yvir umhvørvi rundan um við einari hædd sum kann vera millum nakrar tíggjutals metrar til fleiri túsund metrar, tó verður eitt fjall ofta definerað sum í minsta lagi 600 metrar høgt, í Encyclopædia Britannica er eitt krav um minstamark í hædd á 610 metrar. Í Føroyum verður orðið fjall tó eisini nevnt um fjøll ið eru undir tað marki. Orðið fjall verður ofta brúkt um fjallarøðir.
Tey flestu av jarðarinnar fjøllum eru blivin til antin við vulkanskum virksemi ella við forskjótingum í jarðarskorpuni ella við erodering av kringliggjandi bleytum fjallasløgum.
Størsti parturin av jarðarinnar fjøllum finnast á havins botni. Á landi eiga fjøllini 24% av yvirfløtuni: 52 prosent av Asia, 25 prosent av Evropa, 3 prosent av Afrika, 17 prosent av Avstralia, 36 prosent av Norðuramerika og 22 prosent av Suðuramerika.
Hægsta fjalli í heiminum er Mount Everest (Nepal), sum er 8.848 metrar høgt.
Heimsins hægstu fjøll[rætta | rætta wikitekst]
Tað eru 14 fjøll í heiminum, sum eru yvir 8.000 metrar yvir havið ella hægri.


text:
Kongo
Lýðveldið Kongo (franskt: République du Congo) er eitt land í Miðafrika. Landið hevur 4 662 446 íbúgvar (2014). Brazzaville er bæði høvuðsstaður og størsti býur í Kongo. Eysturmarkið í Kongo, er fram við Kongoá og størstu ánni, sum rennur í hana, Ubangiá. Eisini Kongo er oljuland, og hóast fólkið í Kongo hevur fingið meiri burtur úr oljuríkidøminum enn fólkið í grannalandinum Gabon, liva mong enn sum fátækir bøndur og hava bara so frægt av jørð, at teir kunnu dyrka nóg mikið av mati til sín sjálvs. Týdningarmesta grøðin er maniok, ið er ein sterk bølluplanta.
Myndugleikarnir hava verið so hygnir, at teir hava nýtt peningin fyri oljuna at menna landið - hava lagt byrgingar, vegir, bygt pappírsverksmiðjur og gróðursett trø. Ídnaður er ikki nógvur í landinum, men verkafólkið er væl útbúgvið. Flestu verksmiðjurnar eru við stóru býirnar, helst við høvuðsstaðin, Brazzaville.
Sum aðrastaðni í Afrika er tónleikur týðandi partur av mentanini, og trumman er sjálvur hjartatátturin í hesum tónleiki. Best umtókti tónleikurin er kongotónleikurin, ið minnir um soultónleikin.


text:
Roknskaparleiðari til MEST samtakið
ARBEIÐSØKI
- Dagliga bókhaldinum, herundir m.a.
- Lønum og avrokningum
- Uppgerð av sakum
- Skuldarum og ognarum
- Avstemmingum
- At gera mannagongdir fyri øki og tryggja at hesar vera fyldar
- At kunna starvsfelagar um fíggjar- og roknskaparskipanini og framhaldandi útvikling av skipanini
- Tíðarskeiðsroknskapum og ársroknskapinum og øðrum fíggjarligum uppgerðum
- Samanhalda tíðarskeiðsroknskapir við rakstrarætlan
TÍN VANGAMYND
Tú hevur góðar tøkni førleika, og tað er ein fyrimunur, um tú hevur royndir við Navision fíggjar- og roknskapar skipanini.
Starvið, løn og setanartreytir
Løn og setanartreytir eru í samráð við leiðsluna.
Starvið verður sett skjótast gjørligt.
Meira at vita
Um tú ynskir fleiri upplýsingar um starvið, ert tú vælkomin at seta teg í samband við Bartal Kass, fíggjarstjóra, tlf. 791131.
Umsókn
Umsóknir, saman við prógvum, CV og møguligum ummælum, skulu vera okkum í hendi í seinasta lagi mánadagin tann 18. juni 2018 og sendast umvegis teldupost til: bartal.kass@mest.fo
MEST er størsta skipasmiðusamtak í Føroyum. MEST samtakið fevnir um skipasmiðjurnar á Skála og í Tórshavn, framleiðsluverksmiðjuna í Runavík og dóttirfelagið PAM Offshore Service, sum hevur starvsfólk í oljuvinnuni serliga í Norra. Felagið ræður yvir nýmótans verkstøðum, stórari goymslu við sølu og framkomnari tekni- og verkfrøðingastovu. Yvir 300 starvsfólk eru í starvi í MEST samtakinum, og kundar okkara eru bæði føroyskir og útlendskir.
MEST – J.C. Svabosgøta 31, Postboks 65, 100 Tórshavn – Tel.: 301100 – www.mest.fo


text:
Peter Madsen, sum situr í fongsli fyri at hava dripið svenska journalistin Kim Wall í kavbáti sínum Nautilus fyri júst einum ári síðani, varð mikudagin álopin í fongslinum.
- Eg kann vátta, at hann varð álopin mikudagin. Hann hevur tað eftir umstøðunum gott. Løgreglan kannar hendingina, skrivar sakførarin hjá Peter Madsen, Betina Hald Engmark, til DR.
Ein 18 ára gamal fangi sló Peter Madsen í andlitið, so at hesin mátti ein stuttan túr á sjúkrahús. 18 ára gamli fangi verður nú ákærdur fyri harðskap.
Sakførarin hjá Peter Madsen sigur fyri BT, at tey hava í longri tíð søkt um at fáa hann fluttan í annað fongsul.


text:
- Tíðindi, mentan og ítróttur
- Umsorganarheimið Gloria hevur bjargað mær
Tak niður
Gloria, ið er eitt heim fyri heimleys, lat upp í mars. Har er pláss fyri átta búfólkum, men eftirspurningurin sera stórur. Ikki bara í Klaksvík, men eisini aðrastaðni í landinum.
Umsorganar heimið hevur longu røkkið sínum endamáli, har tey hava hýst heimleysum fólkum í svári neyð, hjálp. Ein teirra er Josias Hansen.
- Eg kom at toppast við mína egnu familju orsakað av rúsdrekkatrupulleikum, og tí gjørdist eg heimleysur. Í dag er alt broytt. Umsorganarheimið "Gloria" hevur givið mær vónina aftur. Eg havi fingið samband við familjuna aftur. Soleiðis Josias Hansen, sum er ein av húsfólkunum í umsorganarheiminum Gloria.
Tað er samkoman Soli Deo Gloria, ið er høvuðsaktørurin aftanfyri umsorganarheimið.
Sí eisini


text:
–“Eva visti tú ?”. Við íblástri úr sanginum “Mary, Did You Know”, (Maria visti tú), hugleiðir Dánial um Evu, skapanina, syndafallið og fullkomnu endurloysingina í Jesusi.
-Snúningsdepilin í samtaluni við Poul Færø er um trúgv og vantrúgv. Umtalar hetta við dømum í skriftini. Fyrst um ein, ið settur er av illum anda í Mark. 9, 16-24. Síðani um trúgv Ábrahams í Róm. 4, 18-22, við herðslu á vers 18: “Har eingin vón var, trúði hann við vón;….” og vers 20: “Hann ivaðist ikki í vantrúgv um lyfti Guds, men styrknaði í trúnni, tí hann gav Gudi dýrdina”. Onnur dømi eru um lærusveinarnar í Mark. 16, 14; um Pætur í Jóh. 21 og um einkjuna í Zarepta í 1. Kong. 17, 8-16. Til seinast um at grípa Hansara lyfti og um at verða royndur av Honum.
Vertur: Dánial á Dul Jacobsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
-Dánial hugleiðir um tað nýggja í mun til tað gamla (ársskifti). Um vónina – og nýggja lívið í Jesusi og lesur m.a. 2. Kor. 5, 17: “Um tí ein er í Kristusi, er hann nýggjur skapningur, hitt gamla er farið – tað er vorðið nýtt.”
-Poul Færø er hugkveiktur av Hásonginum og Sorgarsonginum – tveir mótsetningar – lýsir ymiskar síður ella tilstandir hjá okkum í Kristusi. Tá lívið snýr seg um Harran og hjartans umsorgan fyri øðrum menniskjum mótvegis tí, tá ið vit eru trek og gera tað av vanahugsan. Samtalan er eisini um, hvussu Gud arbeiðir við menniskjum – høvi at tosað við menniskju – og gleðina um árið, sum er farið.
Vertur: Dánial á Dul Jacobsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Tað var reint út sagt onki skil á Løgtinginum í dag. Uppskot blivu løgd fram, sum slett ikki høvdu undirtøku í samgonguni, eitt nú veiðigjaldi til fiskivinnuna og fleiri samgongumenn søgdu, at teir tóku slett ikki undir við uppskotinum.
Andstøðan var í øðini og segði hvussu óseriøs samgongan var, at koma í Løgtingið við uppskotum, sum slett ikki høvdu undirtøku í samgonguni.
Ein samgongumaður segði, at uppskoti skuldi vendast á høvdi og ein annar segði, at hetta var slett ikki uppskotið, men eitt nýtt uppskot kom seinni og so prikkurin yvir i-num, har Løgtingsformaðurin bað Bjørn Kalsø skunda sær, tí hann skuldi fletta 2 lomb.
Samanumtikið er ongin samgonga longur og har er reint út sagt onki skil á Løgtinginum.
SáH


text:
Nám hevur verkstað, har arbeiðast kann talgilt og analogt við ljóði og myndum. Lærarar hava, eftir avtalu, ókeypis atgongd til verkstaðin í Námi. Eftir avtalu millum skúlan og Nám ber eisini til, at næmingar eldri enn 14 ár, sleppa at nýta verkstaðin, uttan at lærarin er við. Tá verður avroknað við skúlan við 50 kr. um tíman. Er neyðugt við meira hjálp, verður eitt ómaksgjald kravt, kr. 100 fyri tíman. Filmstilfarið skal vera av DV-slagnum. HD-útgerð er ikki tøk.
Nám hevur eisini diktafonir og talgild videoupptøkutól til útláns. Harumframt er kopimaskina, litprentari og innbindingarútgerð í verkstaðnum. Hetta tilboðið er bert til lærarar.


text:
Tíðindaskriv
29.07.2016 - 20:07
Tíðindi > Uttanlands - Yvirgangur
Rufus Gifford, amerikanski sendiharrin, og maður hansara, Dr. Stephen DeVincent, fingu handað bók við føroyskum samkenslukvøðum í sambandi við álopið á amerikanska samkynda náttklubban í Orlando í seinasta mánaði.
Tað vóru LGBT Føroyar, Amnesty International Føroya Deild og Sirkus Føroyar, sum í felag skipaðu fyri minningarløtu fríggjakvøldið tann 17. juni í Sirkus í Havn fyri offrunum í Orlando - eins og minnið eftir allar aðrar LGBTarar kring heimin, ið hava latið lív vegna kynsliga sannføring ella samleika.
Sendiharrin var kenslurørdur av gávuni og takkaði teimum føroyingum, sum høvdu valt at vísa samhugakenslu við at skriva í bókina ella tendraðu eitt kertuljós undir minningarløtuni.
Bókin varð handað undir almennum døgurða á Hotel Hafnia, ið sendiharrin var vertur fyri, og sum umboð fyri LGBT Føroyar eisini vóru boðin til.
Tíðindaskriv frá LGBT


text:
Sambandsflokkurin vil tryggja eitt dagført heilsuverk
22. august 2015
Sambandsflokkurin vil hava eitt dagført heilsuverk á støði við londini kring okkum. Vit vilja veita okkara borgarum viðgerðartrygd, og vit vilja halda fast í blokkinum, tí mannalívið er ikki at spæla við.
Heilsuverkið stendur framman fyri stórum avbjóðingum. Læknafelagið rópar varskó. Sum er, mangla longu 300 mió.kr. í Heilsuverkinum, um vit skulu samanbera okkum við støðið í londunum kring okkum.
Fíggjarligu avbjóðingarnar hjá heilsuverkinum komandi árini eru stórar. Fk gerast eldri og eldri, og ger hetta, at tørvurin á tænastum úr heilsuverkinum økist. Framrokningar vísa, at alt fleiri vælferðarsjúkur fara at gera um seg.
Heimurin er í teirri hepnu støðu, at alt fleiri viðgerðarmøguleikar finnast, men fleiri av hesum viðgerðunum til eitt nú giktsjúklingar, eru ógvuliga kostnaðarmiklar, og ber hetta við sær størri útreiðslur. Føroyar hava ikki ráð at takka nei til blokkin, serstakliga ikki, um vit vilja betra um heilsuverkið.
Tjóðveldi førir fram, at tá man hevur definerað, hvat heilsuverk man ynskir, skal man út at leita eftir fíggingini. Men hví bíða? Blokkurin er okkara rættur, eins og tað er rættur teirra sjúku, at fáa nøktandi viðgerð.
Eg vil arbeiða fyri, at vit í Føroyum hava eitt dagført heilsuverk á sama støði sum grannalond okkara, har sjúklingunum stendur í boði at fáa tær neyðugar viðgerðir, soleiðis at hann kann njóta lívið til fulnar.
Gitte Klein
Valevni Sambandsfloksins til løgtingsvalið
RN
Aftur


text:
Lær teg enskt er ætlað undirvísingini í framhaldsdeild fólkaskúlans, miðnámskúlum og hægri skúlum, men hon er eisini væl hóskandi til sjálvlestur hjá teimum, sum vilja læra seg enskt. Bókin er skrivað út frá royndum hjá høvundunum sum lærarar í fólkaskúla og læraraskúla. Lær teg enskt er skipað á vanligan hátt, har ið orðaflokkarnir verða viðgjørdir hvør sær.
Føroyskt og enskt verður samanborið, tá ið hetta er gagnligt, og bygt verður á tann málkunnleika, sum næmingarnir hava úr føroyskum. Bókin byrjar við einum stuttum yvirliti yvir ljóðlæru og almennar stavsetingarreglur. Mállærureglur standa í littum kassum, og har tað hevur borið til, standa dømi út fyri kassunum. Tekningar stuðla dømunum. Aftast í bókini eru leitorð, sum vísa til greinar.
sBókin From where you are er ein samvirkin ensk grundbók við yrkistteksti og skaldskapi. Harumframt eru spurni...
Navnið Klípið er tikið úr grótlaðing. Bøgarðarnir, sum enn síggjast víða um í Føroyum, eru eitt tað vakrasta m...


text:
Orð: Ókendur
Týtt: Kajfinn Hammer
1. :,:Hasi, klødd í klæði hvít, sig, hvørji eru tey?:,:
Tað eru tey, sum Jesus her keypti Sær við blóð,
sum runnið hava skeiðið og varðveitt Andans glóð!
2. :,:Hasi, klødd í klæði hvít, sig, hvørji eru tey?:,:
Tað eru tey, sum avgjørd á blóðið hava trúð,
sum “fremmand” vórðu háðað, men heima standa nú.
3. :,:Hasi, klødd í klæði hvít, sig, hvaðan koma tey?:,:
Tað eru tey, sum komu út úr heimsins stóru trongd,
sum vegna sína trúgv her liðu undir tosta, svongd.
4. :,:Hasi, klødd í klæði hvít, sig, hvørji eru tey?:,:
Jú, tað er Brúður Lambsins, sum savnað saman varð
av øllum fólkasløgum, sum trúgv mót Kristus var!


text:
Christina Rosendahl er danskur filmsleikstjóri. M.a hevur hon framleitt heimildarfilmin, Stjernekigger, um bólkin Swan Lee, og spælifilmarnar, Idealisten og Supervoksen.
1. november 2017 var heimildarfilmur hennara, Vold i kærlighedens navn frumsýndur í filmsleikhúsum kring Danmark, og á altjóða degi fyri avtøku av harðskapi móti kvinnum, 25. november varð filmurin sýndur í Norðurlandahúsinum. Filmurin er hin einasti av sínum slagi í ríkinum, tí Rosendahl er hin fyrsta at sleppa inn um læstu dyrnar í kreppuhúsinum fyri kvinnur, raktar av harðskapi, Danner í Keypmannahavn. Í fimm ár fylgir Rosendahl kvinnum og starvsfólki í húsinum í teirra arbeiði í at sleppa úr harðskapinum, og út aftur í lívið sum heil menniskju.


text:
Læknafrøði
Læknafrøði er læran um menniskjakroppin og greining, forðing og leking av sjúkum og eisini ymiskum skaðum, sum menniskjað kann koma út fyri. Granskarar kanna sjúkuárin og royna nýggjar viðgerðarhættir. Sjúka verður viðgjørd við til dømis geisling, uppvenjing, heilivági og skurðviðgerð. Fyribyrgjandi viðgerð, til dømis at koppseta, er týðandi partur í nýmótans læknavísindum. Fyri tveimum øldum síðan kundu fólk ikki vænta sær at gerast stórt eldri enn 40 ár. Nú verða mong fólk í ídnaðarlondum 80 ára gomul ella eldri. Betri matur og serstakliga betri heilsurøkt gera tað, at fólk liva longri, men menningin í læknavísindum hevur eisini nógv at siga. Stórur læknatørvur er enn í menningarlondum. Heilsufólk verða útbúgvin at hjálpa hesum fólkum. Heilsufólk koppseta og duga at veita lætta sjúkraviðgerð. Tey leiðbeina eisini í reinføri, í mati og í smábarnarøkt. Miðallívsævin kann eisini vera 40 ár styttri í menningarlondum enn í ídnaðarlondum. Miðallívsævin í Angola er t.d. bara 38 ár.
Høvuðsøki innan læknafrøði[rætta | rætta wikitekst]
Læknafrøði fatar um so nógv, at læknar mugu eftir próvtøku útbúgva seg meiri og fáa sær serútbúgving. Greinir í læknavísindum :
- Kropsbygnaðarfrøði.
- Nervafrøði er um heilasjúkur og nervasjúkur.
- Eygnasjúkrafrøði er um eygu og eygnasjúkur.
- Ortopedar viðgera sjúkur í beinum, ryggi og vøddum.
- Sinnissjúkrafrøði kannar sinnissjúkur.
- Sálarsjúkufrøði.
- Barnasjúkufrøði er læran um barnasjúkur.
- Húðarsjúkrafrøði er um húðarsjúkur.
- Skurðfrøði: Sjúkraviðgerð við skurðlæknaknívi verður nevnd skurðfrøði.
- Heiliráðsfrøði.


text:
ICES hevur í dag almannakunngjørt mest loyvdu veiðu fyri makrel og svartkjaft komandi ár. Fyri norðhavssild verður tilmælið ikki tøkt fyrr enn seinni, helst 22. oktober, tí ein umsitingarætlan fyrst skal ásetast av strandarlondunum.
Talan er um eina 42% lækking í kvotuni av makreli í mun til í fjør. Fyri svartkjaft lækkar tilmælið 18% samanborið við í fjør.
Makrelur
Tilmælið fyri makrel er 318 403 t fyri 2019, og hetta er ein minking upp á 42% samanborið við tilmælið fyri 2018. Makrelstovnurin var í vøkstri fram til 2011, men síðani tá er stovnurin minkaður aftur. Stovnsmetingin vísir at gýtingarstovnurin er 2,57 mill. t og er hetta minni enn tað, sum sambært umsitingarætlanini er markið fyri nær neyðugt er at vísa varsemi. Tað er fyrstu ferð síðani 2007 at støddin á makrelstovninum er undir hesum markinum, og hevur hetta við sær at reglan í umsitingarætlanini, um at TAC ikki kann minka meira enn 20%, gerst óvirkin.
Veiðutrýstið minkaði frá miðskeiðis í 0'unum, men er vaksið aftur síðani 2012 og hevur síðani tá verið omanfyri hámarkið fyri nær mett verður at veiðan er burðardygg (Fmsy=0.21). Veiðitrýstið er hækkað nógv síðstu fýra árini og fór í 2018 upp um tað, sum sambært umsitingarætlanini er ásett sum hættisliga nógv veiða (Fpa=0.35). Tilgongdin hevur verið góð síðani fyrst í 2000, men 2015 og 2016 árgangirnir er mettir at vera undir miðal. Leinkja til ICES tilmælið.
Svartkjaftur
Tilmælið fyri svartkjaft upp á 1,14 mill. t fyri 2019 er 18% minni enn tilmælið fyri 2018. Veiðitrýstið er vaksið síðani søguliga lágmarkið í 2011 og hevur síðani 2014 verið væl omanfyri veiðutrýstið, ið umsitingarætlanin ásetur sum markið fyri nær veiðan er burðardygg (Fmsy=0.32).
Gýtingarstovnurin er minkaður síðani 2017, men er enn væl oman fyri støddina, har tað sambært umsitingarætlanini er neyðugt at vísa varsemi. Nógvir góðir árgangir eru komnir undan seinastu árini, tó vera 2016 og 2017 árgangirnir mettir at vera undir miðal, og kann tí framhaldandi roknast við at stovnurin minkar. Leinkja til ICES tilmælið.
Norðhavssild
Fyri norðhavssild gevur ICES ikki nakað tilmælið fyrr enn strandarlondini hava ásett nýggja umsitingarætlan.
Gýtingarstovnurin av norðhavssild er 3,184 mill. t í 2018 og er tað oman fyri nýggja markið í umsitingarætlanini fyri nær varsemi skal vísast. Veiðitrýstið minkaði í tíðarskeiðinum 2010-2015, men er vaksið síðani. Norðhavssildin hevur verið í minking síðani miðskeiðis í 0'unum, av tí at tilgongdin hevur svikið hetta tíðarskeiðið. Tó er ein glotti at hóma, nú 2016 árgangurin er mettur at vera oman fyri miðal. Leinkja til ICES viðgerð av NEAFC fyrispurningi
Talvan niðanfyri vísir tilmælið ella mest loyvdu burðardygga veiðu (í tonsum) fyri svartkjaft og makrel í 2019 og broytingarnar frá 2018. Eisini síggjast strandarlandakvoturnar (CS TAC) og mett veiða í 2018.
* CS TAC fyri makrel var sett við regluni um í mesta lagi 20% broyting í TAC sambært umsitingarætlanini


text:
Í sambandi við, at virksemið á umlastingarstøðini á Gjánoyri er munandi broytt síðani 2008, tá Umlastingarstøðin fekk umhvørvisgóðkenning, varð avgerð saman við IRF tikin um at dagføra umhvørvisgóðkenningina, soleiðis at hon er í tráð við núverandi nýtslu og rakstur.
Í grótbrotinum á Gjánoyri hevur IRF innrættað eina umlastingarstøð. Har verður ymiskt burturkast goymt, so sum jarn- og aðrir metallutir, burturkast, sum skal tyrvast, umframt pláss til størri lutir.
Í viðgerðini av umhvørvisgóðkenningini er dentur lagdur á at minka um dálkandi evnir, sum kunnu verða leidd á sjógv við spillivatninum og av dálkaðum omanávatni, ið kann koma út í umhvørvið. Hetta verður gjørt við, at krav er sett um, at burturkast einans skal goymast á økinum, ið er sett av til umlasting, og at alt vatn verður leitt gjøgnum hóskandi reinsiskipan áðrenn tað verður leitt út á sjógv.
Góðkenningin er almenn og kann síggjast her
Góðkenningin kann kærast
Tey, ið hava kærurætt, kunnu kæra umhvørvisgóðkenningina til landsstýriskvinnuna í umhvørvismálum.
Kærurætt hava tey, sum avgerðin hevur ein serstakan, beinleiðis og persónliga týdning fyri. Les meira um at kæra her.
Møgulig kæra skal sendast til Umhvørvisstovuna, Traðagøta 38, 160 Argir, í seinasta lagi mikudagin 28. juni 2017.
Um tú vil hava meira at vita, ert tú vælkomin at seta teg í samband við Heidi Mortensen, telefon 342400 ella us@us.fo
« Aftur
Nýggj topografisk føroyakort
16-10-2018
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018


text:
Lærugreinin “Creative Writing” er ein vanlig lærugrein hinumegin Atlantshavið. Í Føroyum er fólkaskúlin farin at innføra lærugreinina “Ávegis skriving” í føroysktfrálæruna, og er hendan lærugreinin sprottin úr “Creative Writing”. Lærugreinin kallast eisini “flow writing” ella meira popput “power writing”.
Skeiði “Kreativ skriving” á kvøldskúlanum er inspirerað av tí, eg havi lisið um hesa lærugrein, og av teimum royndum, eg havi gjørt í mínum arbeiði sum rithøvundi.
Høvuðsparturin av undirvísingini er bygdur á tað, ið verður kallað “non-stop writing”, “skriva uttan íhald”, tað er, at tú fært eitt avmarka minuttal til at skriva eina givna uppgávu, sum.t.d. at halda fram ein ávísan setning ella skriva um eitthvørt tema, ella ein stemning, ein dreym, 5 ting á borðinum, nakað tú hoyrdi í bussinum í morgun o.s.fr….. Einasta kravið er, at tú ongantíð teir givnu minuttirnar steðgar á í skrivingini, ongar rættingar. Tað er ikki loyvi at steðga á og ivast, og tá skrivar tú ymiskt, ið tú kanska ongantíð vart komin fram á, um tú satst og loyvdi tær at ivast um hvønn setning.
Kanningar vísa, at tey, sum nýta hendan skriviháttin, skriva meiri og betri tekstir, enn tey, sum skriva á traditionellan hátt.
Vit lesa skrivivenjingarnar upp fyri hvørjum øðrum, og á tann hátt síggja vit margfeldni í hugflognum. Ongin tekstur líkist, hóast uppgávan var nett tann sama. Vit inspirerast av hvørjum øðrum og skilja, at har eru ongi onnur mørk, enn tey vit sjálvi seta okkum.
Ein annar týdningarmikil táttur í skeiðnum er at gjøgnumganga og royna okkum innan ymiskar stílir, sum t.d. sjónleikaskriving, klummuskriving, krimi, horror, skemt…….
Høvuðsuppgávan hjá næmingunum gjøgnum veturin er at skriva eina stuttsøgu, og felagsuppgávan hjá øllum er at skriva eina stuttsøgu saman.
Einastu amboðini tær nýtist er pennur og pappír og eitt opið sinni.


text:
Orð: William W. Walford
Lag: William Batchelder Bradbury
Týtt: Victor Danielsen
1. Áh, bønartíð, áh, bønartíð,
sum kallar meg frá sorg og stríð
at bera fram, áh, Gud, til tín
alt tað, sum tyngir anda mín!
Tá mótið fall, og grátur rann,
eg har ein søtan lætta fann,
úr freisting mangan frelstur var,
áh, bønarstund, av tær, av tær!
2. Áh, bønartíð, áh, tíð so góð!
Tú gevur hvíld til hjørtu móð;
mín andi tráar eftir tær
og frøir seg, tá tú ert nær.
Tá leiti eg til staðin tann,
har eg við Gudi møtast kann,
og kasti tað, sum tyngir meg,
áh, bønarstund, og njóti teg!
3. Áh, bønartíð, áh, tíð so sæl!
Tín rødd mítt boð nú bera skal
til hann, sum er í trúfesti
til reiðar til at signa meg.
Og tá ið hann nú býður mær
at søkja seg og trúgva sær,
eg kasti á hann alt mítt stríð,
og bíði tær, áh, bønartíð!


text:
Tað loysir seg best at vera í starvi sum leiðari ella stjóri innan heilsuverkið. Men lønirnar eru so ymiskt settar saman, at til dømis á sjúkrahúsverkinum fær læknaligi varastjórin munandi meira í løn enn stjórin – og aðalstjórin í uttanríkis- og vinnumálaráðnum fær meira enn løgmansstjórin
Almennu partafeløgini hava verið løgd undir luppin seinasta árið við ovurstóru lønunum til millum annað stjóran á Atlantsflogi, Vága Floghavn, Posta og Føroya Tele – hetta eru framvegis tey best løntu almennu størvini. Men tað er ikki bara í partafelagssamanhangi, at almennu stjóralønirnar eru høgar – almennir stovnar, umsiting og skúlar fylgja væl við.
Heilsa er gull
98.209 krónur um mánaðin, íroknað eftirløn.
At vera læknastjóri og samstundis varastjóri á Landssjúkrahúsinum gevur samanlagt nógv í kassan, men samstundis er tað eitt starv, sum hevur verið ómetaliga ringt at fáa fólk at støðast í og at søkja, tá tað hevur verið lýst leyst.
Í 2013 mundi táverandi landsstýrismaður, Karstin Hansen, fáa grá hár í høvdið, tí hann mátti lýsa fleiri ferðir, áðrenn ein umsøkjari, sum ein setanarbólkur metti vera skikkaður at seta, søkti starvið. Hesin var tó heilt stutt, í tvey ár, áðrenn søkjast mátti av nýggjum, og Johan Jansson var settur í starvið.
Vit vita ikki, hvussu undanfarnu læknastjórarnir, ið samstundis virka sum varastjórar, hava verið løntir, men tann seinasti hevur verið best lønti almenni stjórin í landinum síðan starvssetanina í november 2015. Hann liggur ovast á listanum yvir almennar stjórar, sum Dimmalætting hevur gjørt eftir innlitsumbønir hjá øllum aðalráðum í landinum.
Johan Jansson liggur greitt á 1. plássi við eini mánaðarløn upp á 98.209 við eftirløn, og tað er enntá 21.777 krónur meira enn forstjórin í føroyska sjúkrahúsverkinum, Jóanis Erik Køtlum, sum fær 76.432 krónur um mánaðin við eftirløn.
Lesið meira og síggj yvirlitið yvir stjóralønirnar HER


text:
Føroya Pedagogfelag hevur gjørt eina kanning millum hjálparfólkini í felagnum, í samband við nýggju ætlaðu námsfrøðiligur atstøðingur útbúgvingina til hjálparfólk á námsfrøðiliga starvsøkinum.
Pedagogfelagið hevur millum annað spurt limirnar um áhuga og møguleikar fyri at lesa víðari, hví tey vilja lesa víðari, og hvar tey ynskja útbúgvingina staðsetta.
Úrslitið av kanningini vísur, at umleið helvtin ynskja sær útbúgving, men at aftur umleið helvtin av teimum siga staðsetingina hava avgerandi týdning fyri um tey fara at útbúgva seg ella ikki.
8 av 10 ynskja staðsetingina at verða í miðøkinum ella norðanfyri.
Upp ímóti 120 hjálparfólk, sum er limir í Føroya Pedagogfelag, svaraðu kanningini. Miðalaldurin er umleið 43 ár og tey búgva kring alt landið.
sí úrslitini niðanfyri:


text:
fríggjadagur 27. apríl 2007
Leygardagin letur nýtt handilshús upp í Runavík. Berglon, sum samstundis verður størsta handilshúsið við Skálafjørðin, er ein samansjóðan av trimum vælkendum handlum í økinum: Leikabúðin Leika, gávubúðin Gávan og útgerðarbúðin Teymar, sum nú øll eru savnaði á einum staði. Teymavirkið, sum fyrr helt til í einum parti av handilshúsinum, flytur alt sítt virksemi út í nýggjan framleiðslubygingin í Søldarfirði.
NÝTT HANDILSHÚS - Eiler Fagraklett
Teymavirkið hevur mong ár á baki
Tað var í 1961, at Ove Berg, sum tá var fiskimaður, byrjaði at framleiða teymar í kjallara sínum í Runavík. Teymarnir gjørdust skjótt væl umtóktir, og framleiðslan øktist støðugt tey fylgjandi árini. Eftir at virksemið í 1974 varð flutt oman á havnaøkið í Runavík, byrjaði framleiðsla av línum. Umframt at framleiða til føroyska marknaðin, útflytir Teymavirkið teymar og línu til skandinavisku londini, Grønlands og Íslands.
Fram móti aldarskiftinum vórðu teymar og línur framleiddar úr hálvlidnari vøru, sum varð innflutt úr Suðurevropu. Men av tí at góðskan á innfluttu vøruni ikki altíð var eins, var ikki møguligt hjá Teymavirkinum at tryggja sínum kundum, at línan, sum hann fekk hesaferð, skikkaði sær júst sum tann línan, hann keypti seinast. Tí vóru maskinur keyptar at spinna tráð úr reinari rávøru. Hetta ber í sær, at Teymavirkið í dag hevur vissu fyri, at línan og teymar, sum framleidd verða, altíð hava somu høgu góðskuna.
Teymavirkið byggir út og víðkar virksemi sítt.
Eftir at Teymavirkið í oktober í 2001 keypti Snørisvirkið í Klaksvík, eru møguleikarnir munandi øktir fyri at veita bæði línuflotanum og øðrum kundum eina væl betri tænastu. Á báðum virkjunum eru fólk við drúgvum royndum innan framleiðslu og sølu av fiskireiðskapi til línuveiðu. Eisini er nú møguligt at samskipa framleiðsluna eftir skiftandi tørvi og eftirspurningi, soleiðis at bíleggingar kunnu avgreiðast skjótari.
Í handlunum í Runavík og Klaksvík er, umframt fiskireiðskapur, klæði til fiski- og arbeiðsfólk, persónlig trygdarútgerð og onnur útgerð til fiskivinnuna at fáa. Í Runavík er eisini stórt úrval av búnýtisvørum og gávulutum.
Ásannandi at bygningurin í Runavík er vorðin ov lítil, er Teymavirkið farið undir at byggja nýggjan framleiðslubygning í Søldarfirði. Samlaða gólvvíddin verður umleið 2000 fermetrar. Klárt verður at flyta inn í nýggja bygningin fyrsta dagin.
Les meira í pappírsútgávuni av Vinnuvitan hesa vikuna.


text:
Myndir: Føroyar vunnu 29-27 á Turkalandi
ítróttur25-03-2018 - 22:52 - Jóanis Albert Nielsen
HSF skrivar: Føroysku U20-kvinnurnar vunnu í kvøld sín seinna dyst í HM-undankappingini, sum hevur verið í Føroyum um vikuskiftið. Tær vunnu 29-27 á Turkalandi.
Føroyar og lógu omaná tað mesta av fyrra hálvleiki og vóru í løtu tvey og trý mál á odda. Eftir steðgin riggaði tó einki í føroysku verjuni munurin tødnaði. Turkaland kom á odda við einum máli, men føroysku leikararnir stríddust væl og komu framumaftur, samstundis sum verjan aftur stóð stinn. Síðstu minuttirnar togaðust londini um málini, men føroysku genturnar vóru ágrýtnari og vunnu dystin.
Málskjúttar:
Maria H. Weyhe 13
Súna K. Hansen 5
Tóra Eliasen 4
Jansy Jacobsen 4
Siw Matras Larsen 3


text:
VIÐ TYRLU Í LÍTLU DÍMUN
Við tyrlu í Lítlu Dímun
Niels Hammer, Suðuroyarportalurin, 15-06-2008
Í mong ár hevur Lítla Dímun verið oyggin, har hvalbingar hava seyð. T.v.s. at tað eru eina mest hvalbingar, ið hava atgongd til oynna. Seinastu árini er eitt ættarskiftið farið fram í eigaraskaranum, og við hesum ungu monnunum er eisini nýhugsan komin. Teir brúka nú eisini tyrluna, tá ið teir eru eftir seyði um heysti, men teir eru eisini byrjaðir at bjóða Lítla Dímun sum ferðamál.
Túrurin skuldi upprunaliga vera 3. mai, saman við tiltakinum ‘Vilt í Hvalba’. Tann dagin var toka og vindur á oynni, og tí valdu fyrireikararnir at útseta ferðina til 14. juni.
Tí var tað við spenningi, at farið varð til Hvalbiar leygarmorgunin. Jú, tað var klárt í oynni, og vit fingu at vita, at menn høvdu sovið á toppinum á Lítlu Dímun um náttina, so alt bendi á, at vit fingu eina góða útferð.
Vit høvdu frætt, at tyrlan fór at flúgva úr Hvalba, men fyrireikararnir høvdu, saman við tyrlumanningini, valt at flúgva frá tyrlupallinum í Froðba, og í mun til upprunaligu ætlanina um eina tyrlu, so vóru tvær tyrlur tøkar í dag. Bussar koyrdu ferðafólkini úr Hvalba og til tyrlupallin í Froðba. Tað tók tyrluni umleið ein tíma at flyta øll 125 fólkini út í oynna, og tá ið vit komu í land, stóð Óli Jensen, formaður í Lítlu Dímun og tók ímóti okkum. Vit fingu eina skjóta vegleiðing um, hvussu vit skuldu fyrihalda okkum. Eisini stóðu vaktir á útvaldum støðum at tryggja, at ferðafólkini ikki gingu seg í óføri.
Komin út í oynna, skuldi hendan oyggin, ið eg bara havi sæð frá sjónum, tá ið ein siglir við Smyrli, kannast. Tað tók ikki leingi at ganga enda í annan, og oyggin var ikki tann, ið man hevði ímyndað sær. Vøllurin í erva var væl størri, enn hvat eg hevði ímyndað mær. Tað kendist eitt sindur løgi at standa og hyggja inn á Hvalba úr Lítlu Dímun, tá ið ein hugsar um, hvussu ofta ein hevur staðið í Hvalba og hugt út á Lítlu Dímun.
Veðrið var av tí allar fagrasta, og fólk hugnaðu sær óført. Myndir skuldi sjálvandi takast, summi ótu matpakka og onnur gingu runt á oynni. Helvtin, eini 30-40 av ferðafólkunum høvdu meldað seg til at síga av oynni á heimtúrinum. Hetta varð tíanverri av ongum, tí veðrið var ikki til vildar, og fyrireikararnir vildu ikki taka nøkur óráð fyri.
Eftir einari løtu var tíðin komin til sjálvt hæddarpunktið, fólkafundin. Ikki fyri at taka nakað frá Torbirni Jacobsen, ið helt eina framúr góða røða, so greiddi Róin Schrøter frá søguni hjá Lítlu Dímun. Róin greiddi frá, hvussu hvalbingar keyptu oynna á uppboði í 1850 fyri 4.820 ríkisdálar. Tað sigst, at hvalbingar stóðu saman sum ein maður, og teir tømdu hvønn einasta kistubotn fyri at kunna keypa Lítlu Dímun.
Felagssangur var eisini á skránni, og millum sangirnar var sangurin, ið var yrktur til 100 ára haldið hjá Lítlu Dímun. Eisini var ein nýggjur sangur sungin, ið Hans Joensen, vanliga nevndur Hans í Líðini, hevði yrkt til hetta høvi. Til stuttleikar kann nevnast, at Óli Jensen helt, at tað var uppá sítt pláss at syngja ’So vakrar moyggjar’ nú konufólkini vóru so vælumboðaðar á eini oyggj, ið fyri tað mesta bert er vitjað av mannfólki. Aftaná fólkafundin varð farið uppá ’gólv’. Harmonikan var eisini við, og tá ið ’Hamarsá’ rungaði í teltinum, so var tað ein lítil løta til at teltið var fult av fólki, ið fingu sær ein ’swing om’.
So hendi tað, ið ikki skuldi henda – tokan byrjaði at leggja seg um toppin á Lítlu Dímun. Tað hevði verið av fagrasta veðrið allan dagin, men um eitt tíðina kom tokan sníkjandi. Beinanvegin vóru boð send eftir tyrlunum. Tokan hevði lyndið at arga, tí ta einu løtuna var klárt, og síðan dróg saman um aftur. Við góðari leiðbeining frá fyriskiparanum og tyrlumanningini gekk tað skjótt fyri seg at fáa ferðafólkini av oynni. Flogið var aftur til Froðbiar, har bussar stóðu klárir at koyra okkum til Roynhøllina at fáa heita súpan. Tá ið bussarnir komu til Hvalbiar, komu báðar tyrlurnar til Hvalbiar við teimum seinastu fólkunum.
Ein frálíkur túrur var at enda komin, og vit, sum vóru við á túrinum, eru eina uppliving ríkari.
Fleiri myndir eru at síggja á http://www.pbase.com/njh/litladimun


text:
Tekna teg sum lim í Tórshavnar Bátafelag. Trýst á búðmerkið
-
Hvat er á skránniokt19fre2018heldags Húsið útlántHúsið útlántokt 19 heldagsokt20lør2018heldags NátaveiðslaNátaveiðslaokt 20 heldags10:00 Felagshúsið opiðFelagshúsið opiðokt 20 kl. 10:00 – 12:00okt22man201820:00 Felagshúsið opiðFelagshúsið opiðokt 22 kl. 20:00 – 23:00okt24ons201820:00 Felagshúsið opiðFelagshúsið opiðokt 24 kl. 20:00 – 23:00okt27lør201810:00 Felagshúsið opiðFelagshúsið opiðokt 27 kl. 10:00 – 12:0013:00 Høli leigaðHøli leigaðokt 27 kl. 13:00 – 23:45
-
Tíðindi
- Aðalfundurin 10. okt. 2018 10. oktober 2018
- Bræv til Tórshavnar Kommunu um Bátahyl í Álakeri 9. oktober 2018
- Lugarið latið upp í Leirvík 26. september 2018
- Aðalfundur verður mikudagin 10.okt 2018 kl 1900 19. september 2018
- Lokahugni, verður 22 sep. frá kl 14.00 6. september 2018
- Nýggja lásasystemi til felagshølið 29. august 2018
- Nátaveiðslan fyri limir verður 20 okt 2018 4. august 2018
- Mjófløgg 1. august 2018
- BryggjuDansurin 21 juli 2018 16. juli 2018
- Brúgvar til Kajakkir 3. juli 2018
Nýggjastu viðmerkingar
- Høgni Waag Høgnesen til INNBJÓÐING TIL 20 ÁRA HÁTÍÐARHALD.
- Jan Egil Kristiansen til Mjáflaggadagur 29-4-2017
- Marius L. Jensen til Nýggj skipan til innheinting av árliga limagjaldinum
- Egil til Nýggj skipan til innheinting av árliga limagjaldinum
- Egil til Nýggj skipan til innheinting av árliga limagjaldinum
Konufólkakvølder fyrsta mánakvøld í hvørjum mánaða.
SMS-boðskipaninUm limir ætla at fyriskipa tiltøk fyri felagið so sum siglitúrar, fyrilestrar, ella kunna seg um tiltøk, hevur felagið SMS-boðskipa tøka at senda við. Tegning tríst á: HER
Windyty
Her eru vitbatur@olivant.foFelagshølið opi:
mánadag 2000-2300
Mikudag 2000-2300
Leygarmorgnum 1000-1200
Klokkan
Spam blokeret
Fjarhjálp
Kategoriarkiv: Greinar
Jan Lamhauge og Kringvarpið spilla bátafólk út.
Viðmerking til innslagið í Degi og Viku 4/6-2018 um alkohol og sigling við bátum. Eg segði við Jan Lamhauge,tá hann ringdi til mín, at um samrøðan var um trygd á bátum í samband við sigling, so skuldi eg koma, … Læs resten
Rækjuhugnin
40 limir høvdu leita sær oman í bátafelagshølini til rækjuhugna, fríggjakvøldið 19. Februar kl 20, hetta hóðast stórur vinningur var í gekkinum, men gott er at síggja hvat fólk tekur frammum. Kvøldið byrjaði við onkrum góðum til góman, tá komið … Læs resten
Udgivet i Boð Til Limir, Greinar Skriv en kommentar
Bátaøkið á Skálatrøð frá teymum til bummar
Tað hevur leingi verið eitt ynski hjá teimum, sum hava bátateym á bátaøkinum við Skálatrøð, at báturin kann fáa pláss við ein bátabumm ístaðin. Tað er nógv høgligari at hava pláss við eina … Læs resten
Udgivet i Boð Til Limir, Greinar Skriv en kommentar
Birgir Enni, greiddi frá
So var útsetta tiltaki við Birgir Enni, har hann greiddi frá cruise ferð í Caribien við stóra seglskipinum “Star Clipper” Við sínum livandi frásøguhátti greiddi Birgir, fyrst frá sínum barnaárum og síðan vaksnamannalívið, har bátar, skip og … Læs resten
Er trygdin í lagi?
Spurningin hoyra vit javnan. Tendrar tú fyri útvarpinum ella hyggur inn á onkran tíðindaportal, so er nærum vist at vit fáa okkurt at vita um trygdina. Er tað ikki onkur av tunlunum, so er tað vegirnir hjá teimum, … Læs resten
Hanus Kjølbro: “Veður – og at siga frá veðri”
Næsta tiltaki í vetrarskránni hjá bátafelagnum, var mikukvøldið 18. nov. Hanus Kjølbro var komin norðan av Viðareiði at hava fyrilestur undir heitinum: “Veður – og at siga frá veðri” Byrja var við veðurtíðindum, sum ofta hoyrast í radiolurtinum, ið … Læs resten
Bátatænastan á Rundingi í Álakeri
Bátatænastan á Rundingi í Álakeri selir sjálvandi bátar og veitir at kalla alla bátatænastu, men er kanska mest kent fyri Volvo Penta-motorarnar og skips- og bátaútgerð annars. Handil og goymsla er á tremur við útgerð, eykalutum og amboðum. Tað nýggjasta … Læs resten
Care on Sea 52 bátar uppi í Hvalvík
www.in.fo.
Taks: Skatting av fríum summarbýli og stuttleikabáti – Føroyski portalurin – portal.fo
JetThruster
.


text:
Vaksin seyður av kallkyni (mótsett ær) eitur sum kunnugt veðrur á føroyskum. Umframt henda orðformin hava vit í føroyskum eisini tveir aðrar: veðri og veður. Elstur av hesum trimum er veður (av fornnorrønum veðr), sum nú man vera mest sum burturdeyður í livandi máli. Hin vanligasti orðformurin nú er veðrur, og tann veikt bendi og staðbundni orðformurin veðri er ein síðuformur til henda.
Viðvíkjandi bending er at siga, at tann vanliga endingin í hvør- og hvønnfalli í fleirtali er -ar (t.e. veðrar), og henda endingin er eisini tann upprunaliga, men umframt hesa ending hevur orðið í eldri føroyskum eisini fingið endingina -ir (t.e. veðrir), og henda endingin man enn hoyrast av og á.
Viðvíkjandi samanseting er at siga, at tann vanligasti orðformurin í samanseting er veðra-. Tað er ikki til at gera av, hvørt hetta er hvørsfalsformurin í eintali, veðrar, ella í fleirtali, veðra. Dømi: veðrahálsur, veðrakjøt, veðrakrov, veðraøl. Í øllum hesum orðum hevur fyrri liður framburðin /vegra-/. Í tveimum tílíkum samansetingum hava vit tó framburðin /ve:ra-/: veðragemlingur og veðragjólingur. Tað er bert eitt dømi um tann elsta orðformin í samanseting: veðurlamb.
Seinni liður í orðasamansetingini ærviðri er avleiddur av rótini í orðinum veðrur við i-umljóði. Orðið ærviðri /arvigri/ merkir eitt, sum er bæði ær og veðrur ella eisini hvørki teirra.
Orðið veðrur er gamalt orð og finst í flestum indoevropiskum málum, t.d. gotiskum wiþrus ’lamb’, fornenskum weder ’veðrur’ og nýenskum wether ’geldseyður’, t.e. geldur veðrur ella gelt veðurlamb. Orðið finst í øllum norðurlandamálum (íslendskum veður, donskum vædder, norskum vær, svenskum vädur) og í týskum Widder, og í hesum málum er merkingin tann sama sum í føroyskum. Upprunamerkingin tykist vera ’ársgamalt (hús)djór)’. Orðið er skylt við tað latínska orðið vetus ’gamal’, og t.d. fremmandorðið veteranur er runnið av hesum orði. Tað er eisini skylt við tað grikska orðið étos ’ár’. Orðið veðrur er nakað burturi skylt við orðið fjør í orðasambandinum í fjør ’í farna ári, síðsta ár’.
Sum nevnt finst orðið í øllum norðurlandamálum, men í íslendskum er harumframt eitt annað orð, ið er vanligari, t.e. hrútur, sum eisini er fornmálsorð. Hetta orð hevur eisini verið til í føroyskum, tó uttan h. Orðið er fyrri liður í t.d. staðarnavninum Rútafelli í Vági. Harumframt finst orðið eisini í máliskuni bólta (bróta) rút, t.e. kúla seg saman og kasta seg framyvir niður á bakið við høvdi og hondum fyri.
Í føroyskum hevur orðið veður, aloftast nýtt í fleirtali, eisini merkingina: eitt av fýra snyrilsvundnum jørnum undir hólki á fjallstavi (til at forða fyri at stavurin søkkur ov djúpt í bleytlendi og til at taka seyð úr óføri við at snara hann inn í ullina). Hesir veðrar verða onkustaðni eisini nevndir knabbar ella veðrajørn. Fjallstavur við tílíkum veðrum eitur veðrastavur.
At enda kann nevnast, at fyrsta merkið, føroyingar fóru at hava, var veðramerkið, sum frá avgamlari tíð hevur verið innsiglið hjá løgrættumonnunum.
Anfinnur Johansen


text:
Fundur fyri lesandi og starvsfólk
Almennur kunningarfundur um bygnaðar- og strategitilgongdina á Fróðskaparsetrinum verður fyri øll lesandi og starvsfólk í Læraraskúlahøllini mikudagin 27. januar kl. 13.00-15.00.
Tann 1. august 2008 vórðu gamla Fróðskaparsetrið, Læraraskúlin og Sjúkrarøktarfrøðiskúlin lagdir saman í ein stovn undir navninum Fróðskaparsetur Føroya. Í hesum sambandi virka stovnarnir sambært eini nýggjari lóg og undir einum stýri og nýggjum leiðsluhátti.
Sum ein náttúrlig fylgja av hesum er neyðugt at endurskoða strategiirnar og bygnaðirnar, og hevur stýrið tí góðkent tveir arbeiðssetningar, sum snúgva seg um ávikavist arbeiðið við strategi og bygnaðarligu møguleikarnar á Setrinum. Ætlanin, sum stýrið hevur við at seta strategi- og bygnaðartilgongdina í verk, er, at øll starvsfólk og lesandi skulu vera við til at smíða okkara framtíðar visjón og strategi og harvið eisini hava ávirkan á, at Setrið kann tillaga og gagnnýta tilfeingið betur enn áður - ein væl samskipaðan bygnað, øktar møguleikar fyri tvørgangandi undirvísing og gransking, eina samskipaða fyrisiting, umframt sum frá líður at skapa eitt veruligt felags lestrarumhvørvi.
Á deildunum og skúlunum hevur í seinastuni verið arbeitt við hesum evnum, og í hesum sambandi verður ein almennur kunningarfundur um bygnaðar- og strategitilgongdina á Fróðskaparsetrinum fyri øll lesandi og starvsfólk í Læraraskúlahøllini mikudagin 27. januar kl. 13.00-15.00.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Henda temasíðan er um ætlaðar broytingar í hjúnabandslógini. Fakliga fevnir síðan um lærugreinarnar samfelagsfrøði á miðnámi og søgu/samtíð, føroyskt og kristni í hádeild í fólkaskúlanum. Undir evnunum eru uppgávur.
Á heimasíðuni hjá Føroya landsstýri er galdandi samgonguskjal eins og gomul samgonguskjøl at síggja.
Tú skalt í brúdleyp og ert biðin um at halda eina talu. Áðrenn tú skrivar taluna, skalt tú taka støðu til, um munur er á, um brúdleypið er millum tvey samkynd, tvey hinskynd, tvey tvíkynd ella tvey tvørkynd.
“Hitt slagið” hava samkynd ofta verið kallað í føroyskum bókum, miðlum og túnatosi. Kringvarpið hevur í seinnu árini gjørt fleiri sendingar um samkynd.
Í miðlunum hava fleiri søgur verið, sum lýsa persónar og teirra fatan av at vaksa upp í einum samfelag, har tey ikki hava kent seg at hava heimarætt, tí teirra kynsliga sannføring ikki hevur verið mett sum vanlig.
Petur Háberg, sum lesur samfelagsfrøði á Fróðskaparsetrinum, er uppvaksin í einum trúgvandi heimi. Fríggjadagin 29. apríl í 2016 skrivaði hann eina almenna Facebook-dagføring um samkynd og ætlaðu broytingarnar í hjúnabandslógini. Her vísir Petur okkum, hvat tað var, hann skrivaði.
Í miðlunum síggja vit javnan veljarakanningar og kanningar um ymisk mál. Tað kunnu vera Gallup ella Fynd, sum gera tílíkar kanningar um telefon. Tá meiningakanningar um at broyta hjúnabandslógina komu fram, var onkur, sum segði í miðlunum, at hetta var opportunt av bæði flokkum og miðlum at lata hetta koma fram nú.
Bill Justinussen og Sonja J. Jógvansdóttir eru bæði vald á Føroya løgting. Bill er í Miðflokkinum og Sonja er uttanflokka, men stillaði upp fyri Javnaðarflokkin tá løgtingsval var 1. september í 2015.
“Ja til hjúnabandið” og LGBT Føroyar eru felagskapir, sum hava verið sjónligir í sambandi við ætlanina at broyta hjúnabandslógina. Snar hevur spurt talsmennirnar Arna Zachariassen og Eiler Fagraklett um felagsskapirnar.
Snar spyr Torkil V. Rasmussen, løgfrøðing og undirvísara á Fróðskaparsetri Føroya, um týdningin av nógv umrøddu § 14, stk. 2 í hjúnabandslógini, ið viðvíkur signing av borgarligum hjúnabandi.
Arni Zachariasen, master í gudfrøði og umboð fyri felagsskapin "Ja til hjúnabandið", og Heini í Skorini, master í religiónsvísundum, phd lesandi og undirvísari í mannarættindum á Fróðskaparsetrinum, kjakast tann 10. mai í 2016 um trúgv og politikk.
Eirikur Lindenskov, blaðstjóri og politiskur viðmerkjari, sigur í hesum innslagi í Degi og Viku 28. apríl í 2016, at málið um broytingar í hjúnabandslógini er avgerandi fyri stevið í samgonguni, hóast tað ikki er eitt samgongumál.
Í Sosialinum 11. mars í 2016 siga 17 prestar í fólkakirkjunum sína hugsan um, hvørt broyting í hjúnabandslógini til frama fyri samkynd merkir, at hjúnabandið stendur fyri hóttafalli. Samstundis svara prestar, um teir ætla at signa samkynd, um uppskotið verður samtykt.
Fyrr hevur verið sagt, at katólskir prestar skuldu liva í sølibat, og at tey pør, sum liva ófgift, liva í synd, fyri ikki um at tala tey samkyndu. Nú eru nýggir tónar úr Vatikaninum, har pávin heldur til sum ovasti í katólsku kirkjuni.
Snar hevur spurt Tóra Højgaard, sum er løgfrøðingur og almennur viðmerkjari, hví mál um samkyndleika, t.d. 266b í 2006, og nú eisini broytingar í hjúnabandslógini, eru so sjónlig í politiska landslagnum.
Snar hevur spurt Hallberu Fríðu West, sum er stjórnmálafrøðingur, Ph.d lesandi og lærari í samfelagsfrøði á miðnámi, um lobbyismu. Spurt verður, hvat lobbyisma er fyri eitt fyribrigdi, um vit uppliva lobbyismu í Føroyum, um lobbyisma hevur verið brúkt í sambandi við ætlanina at broyta hjúnabandslógina í løtinginum seinastu tíðina, og um lobbyisma kann verða góð ella vánalig fyri fólkaræði.
Leita vit á netinum og heimasíðuni hjá Kringvarpinum, so er neyvan nakað politiskt mál, sum í nýggjari tíð hevur fylt so nógv sum ætlaðu broytingarnar í hjúnabandslógini.
Tá fyrsta viðgerð var í Løgtinginum av ætlaðu broytingunum í hjúnabandslógini, segði Jógvan á Lakjuni, løgtingslimur fyri Fólkaflokkin, at málið verður ein sonn kollvelting av øllum samfelagnum, um tað verður samtykt.
Í triðju viðgerð av hjúnabandslógini staðfesti Jákup Mikkelsen í Fólkaflokkinum á tingsins røðarapalli, at málið um broytingar í hjúnabandslógini var ein trúarspurningur fyri hvønn einstakan løgtingslim. Harumframt er hetta ikki eitt samgongumál, og er ti heldur ikki nevnt í samgonguskjalinum.
Hvønn dag hoyra vit tíðindi úr okkara grannalondum og øllum heiminum við. Í kjakinum um 266b í 2006 og um broytingarnar í hjúnabandslógini í 2016, hevur verið sagt, at vit skulu ikki lata okkum ávirka av londunum uttan um okkum. - Eru vit undir trýsti, tá broytingar henda í grannalondum?
Kringvarpið hevur fingið tríggjar fyrrverandi politikarar í studio at greina støðuna, eftir at hjúnabandslógin varð samtykt, og løgtingið er farið í summarfrí. Vertur er Finnur Koba.
Bókavørðurin í Námi sigur frá, hvat tilfar er um samkynd, og sum er tøkt hjá skúlum og lærarum at brúka.
Á sumri í 2014 var ein 130 ára gomul týsk vampýrsøga, Manor, løgd fram í føroyskari týðing á Býarbókasavninum í Havn. Søgan fer fram í Føroyum. Rithøvundur er týski Karl Heinrich Ulrichs (1825-1895), sum í stuttsøguni lýsir eitt eksotiskt ævintýraland.
Samkynd verða ofta umrødd sum fólk, ið oftari enn onnur ganga til listaframsýningar, og eru kreativari enn fólk flest. - Men er hetta rætt? Amerikanski Richard Florida skapti í 2002 hugtakið The Creative Class, sum fekk týdning fyri býarplanlegging.
Kringvarpið sigur í februar í 2015, at hetta er heimsins besta pressumynd, World Press Photo of the Year. Myndina hevur Mads Nissen á donsku avísini Politiken tikið.
Hetta er heimildarfilmur úr Berlin um týsku Lilly Wust og lesbiskan kærleika. Í 1942, tá søgan tekur við, er hon arisk húsfrúgv við Hitler á vegginum, manni í herinum og hevur fingið heiðursmerki fyri at bera fýra synir.
Skemtiteknarin Óli Petersen hevði hesa tekning á Vágaportalinum, eftir at uppskotið um at broyta hjúnabandslógina varð samtykt.
Á føðingardegi Hammershaimbs, 25. mars í 2015, legði Landsbókasavnið fram eitt savn við gomlum tíðindabløðum.


text:
Tornfalkur (lat. Falco tinnunculus L; da Tårnfalk) líkist nógv smirli, menn kennist frá honum av tí, at hann er meira reyðbrúnur omaná og hevur longri vel. Flogið hevur hann lætt og vakurt; ofta hongur hann stillur og veipar í luftini. Sjaldan gevur hann seg eftir fuglum; mest etur hann mýs og ormar. Í Føroyum vita menn hann sera sjaldan vera sæddan; men vist er tað, at hann fleiri ferðir hevur verið kendur fyri smiril.
Úr: Mikkjal á Ryggi: Fuglabókin, Dýralæra II. 1951.
Falkar eru grammastu rovfuglar. Nógv eru sløgini, t.d. veiðifalkur, smiril og tornfalkur, og flestu liva einans av fugli, sum teir taka í flognum. Teir flúgva óføra skjótt, hartil eru teir knappir í vendini. Nevkrókurin er stórur, og aftan fyri hann hava teir hvørjumegin ein brodd sum eina sagtonn til at skræða sundur við. — Falkur livir í einbýli og tolir ikki aðrar falkar nær hjá sær.
Úr: Mikkjal á Ryggi: Fuglabókin, Dýralæra II. 1951.


text:
Skinn haggreiðing 2014
Oikos samlar seyðaskinn í heyst.
Fyri at skinnini verða tikin, eiga hesi ráð at verða fylgd:
Áðrenn fjallgongu/fletting
Týdningarmikið er at vit fáa at vita í góðari tíð nær tit eru á fjallið. Sigast skal frá til Oikos dagin fyri ella um morgunin sama dag, man er á fjallið.
Fletting
I.Skinnini skerast út við beinunum. Ikki ”rørforma”.
II.Skorið verður út fyri halanum.
III.Tá skinnið er tikið av skal roðið venda upp í fyrsta umfari.
Haggreiðing av skinnum aftaná fletting
Týdningarmikið er at skinnið verður kølt niður áðrenn tað verður lagt í eina rúgvu,
ella kemur ylur í og skinnið er oyðilagt.
Tá skinnið verður kølt niður, skal roðið venda upp í 15 min, fyri síðan at leggja roðið niður eftir ella roð móti roðið ella skorðnar roðið og tekur ikki við saltið.
Við vón um positiva viðgerð.
Sigurd Nordendal


text:
Poul og Rógvi eru við
TB | 20/01/17
Umframt at gera sáttmála við Jón Johannesen í gjárkvøldið, so vórðu sáttmálar gjørdir við tveir leikarar. Talan er um ótroyttiligu Rógva Joensen og Poul Ingason, sum sostatt verða partur av hópinum hjá felagsliðnum í Suðuroynni fyri 2017, TB/FCS/Royn.
Poul Ingason kom heim til TB í fjør eftir útlegd í HB. Poul spældi 10 dystir fyri Tvøroyrar Bóltfelag í kappingarárið 2016 og gjørdi fýra mál.
Rógvi sum tíverri var darvaður av skaða stóran part av kappingarárinum í fjør spældi 15 dystir fyri felagið og gjørdi 3 mál.
Á myndini omanfyri, eisini tikin av Bjarna Nygaard, síggjast frá vinstru Rógvi Joensen, Poul Erik Smedemark (formaður í Tvøroyrar Bóltfelag) og Poul Ingason.


text:
06.07.2009
Happing millum børn er ein trupulleiki, eins og happing millum vaksin er ein trupulleiki m.a. á arbeiðsplássum.
Happing er ein álvarsligur atburður, sum liggur ovarliga á stiganum á konflikttrappuni, sí her.
Nógv fyribyrgjandi arbeiði kann gerast, men eisini er neyðugt við aktivum tiltøkum til tess at steðga happingini.
Til tess at steðga happingini krevst, at tann ella tey, sum happað, eru vitandi um, hvat tey gera, og vitandi um hvussu hesin atburður ávirkar tann happaða, og eru før fyri at taka á seg ábyrgdina fyri henda skaðiliga atburð og vissa happaða um, at happingin heldur uppat.
Viðurskiftini millum partarnar koma ofta ikki í rættlag, fyrrenn partarnir hava fingið høvi veruliga at tosa við hvønn annan, um tað sum fram er farið og framtíðina. Luftin má reinsast.
Tann sum happar, skal konfronterast við tann happaða, og skal kunna biðja um umbering fyri atburð sín. Tann happaði hinvegin skal kunna taka móti hesi umbering, t.e. kunna vísa happaranum tað álit at trúgva uppá at umberingin er meint í álvara.
Meklarin hjálpir pørtunum við konfrontatiónini. Meklari leiðir dialogin og fær partarnar sjálvar at greiða frá, finna fram upplýsingar og beina burtur misskiljingar og koma við uppskotum um framtíðar samskifti.


text:
FURE NORD er Ársins Skip 2017
Á 2. plássi eru M/V Furevik, M/V Tórsborg og M/V Eldborg.
Sjóvinnustýrið leggur stóran dent á, at skip í FAS eru væl rikin og trygg. Góð rakstrarúrslit eru við til at vaksa um virðingina fyri føroyska flagginum, og gevur hetta afturljóð á tann hátt, at flaggið fær eina góða plasering á hvíta listanum hjá Paris MoU. Hetta hevur aftur eitt jaligt árin á avleiddu vinnurnar, sum standast av virkseminum í FAS.
Krøvini frá myndugleikum, farmsendara og eigara, saman við stranga eftirlitinum frá PSC eru ómetaliga høg fyri skipara og manning á farmaskipum. Tí handar Sjóvinnustýrið árliga heiðursmerki til skip undir føroyska flagginum við serliga góðum úrslitum í Port State Control, og fær viðkomandi skip heiðuri “Ársins Skip”.
Skipið við bestu rakstrarúrslitunum verður funnið við at hyggja at:
- Úrslitunum frá PSC seinastu trý árini. Eftirlit við null feilum verða tald og lønt soleiðis:
- Expanded – 3 stig
- MDI – 2 stig
- Initial – 1 stig
- Skip, sum ikki eru kannaði í Paris MoU-øki, verða lønt við 3 stigum árliga.
- Um tvey skip hava somu avrik í omanfyristandandi, trekkir tað uppeftir, at skipið eingi punkt ella viðmerkingar hevur í klassaskjølunum ella onga viðmerking hevur fingið frá øðrum eftirlitsmyndugleikum.
Í 2017 er tað serliga hent, at trý skip eru á øðrum plássi við neyvt sama stigatali. Hetta er sermerkt og ber boð um, at skip og reiðarí taka skiparakstur í álvara, og hetta er at gleðast um. Hetta er samstundis 2. árið á rað, at Fure Nord er ársins skip.
Greitt er, at nógv ábyrgd liggur umborð. Kravt verður av skiparanum at halda vakið eyga við øllum skipsskjølum eins væl og við pappírunum hjá manningini. Harafturat má hann halda fólkinum til við neyvum sjálvseftirliti umborð og tryggja sær, at skipið til eina og hvørja tíð er til reiðar at taka ímóti sýnsfólki.
Men hollur stuðul frá avvarðandi rakstrarfelag, tekniska toyminum og DPA hava eisini avgerandi týdning fyri, at skipini kunnu sigla uttan trupulleikar og røkka góðum úrslitum. Á hesum grundarlagi eru vit í Sjóvinnustýrinum fegin um at kjósa
M/V FURE NORD
– Ársins Skip 2017 –
og
M/V FUREVIK – M/V TÓRSBORG – M/V ELDBORG
- á 2. plássi -
Sjóvinnustýrið ynskir skipum og reiðaríum hjartaliga til lukku við heiðrinum.


text:
Sverri Egholm
09.10.2017 - 17:22
Grønlendski maðurin, sum síðsta mánaða fekk 19 ára langa fongsulsrevsing fyri drápið av íslendsku Birnu Brjánsdóttir noktar seg sekan, og hevur kært dómin til íslendska hægsta rættin.
Tað skrivar Sermitsiaq.ag.
30 ára gamli maðurin er eisini dømdur fyri at smugla 20 kilo av rúsevni umframt endurgjald til foreldrini hjá Birnu Brjánsdóttir.
Hvarv eftir ein túr í býnum
Tað var 14. januar í ár, at Birna Brjánsdóttir hvarv eftir ein túr í býnum í Reykjavík.
Seks dagar eftir varð líkið funnið við sjóvarmálan nakað uttanfyri íslendska høvuðsstaðin Reykjavík. Dagarnar eftir, at hon hvarv, vórðu grønlendski Thomas Møller Olsen og ein annar av manningini umborð á trolaranum Polar Nanoq handtiknir.
Annar maðurin varð leyslatin, men 30 ára gamli maðurin hevur sitið í varðhaldið síðani 18. januar.


text:
Snorri Brend
22.09.2014 - 16:21
Tey gjørdu helst stór eygu, tá tey herfyri funnu ein granat-líknandi lut í einum eldri sethúsum í Nólsoy.
Í kjallaranum funnu tey ein so mikið serstakan lut, at hann síðani varð latin Arktisk Kommando Forbindelseselement Færøerne so at ein her kundi fyribeina henda lutin.
Eftir nærri kanning av lutinum kann ein nú staðfesta, at talan er um eina pansara-granat frá einum av stóru kanónunum á Skansanum í Havn.
KRÍGSSAVN
Vanlig mannagongd í slíkum føri er, at roynt verður at kloyva hana, og síðani verða restirnar av krútinum ella spreingiknøttinum burturbeind.
Tað serstaka við hesi granatini er, at hon verður mett at hava eitt søguligt virði, og er hon tí vorðin kannað av serfrøðingum í Danmark og Onglandi.
Teirra uppgáva var at kanna, um granatin kundi gerast óskaðilig, uttan at hon misti snið og skap sítt. Og tað bar til.
Granatin er síðani gjørd óskaðilig á serstakan hátt, og verður hereftir latin føroyingum í varðveitslu.
- Hon verður nú, í orginalum líki latin Krígssavninum í Vágum, upplýsir Kommandørkaptajn Per Højgaard-Jensen, leiðari fyri Forbindelseselement Færøerne.
Les eisini: Mortaragranat í Djúpahyli?


text:
Kaj Leo hevur fingið svar um innkoyringarveg til Tórshavn
4. apríl 2018
Kaj Leo Holm Johannesen, løgtingsmaður fyri Sambandsflokkin, hevur nú fingið svar frá Henrik Old, landsstýrismanni í samferðslumálum um innkoyringarveg til Tórshavn frá Eysturoyartunlinum
Í svarinum, dagfest 3. apríl 2018, frá Henrik Old, stendur:
1. Hvørjar ítøkiligar ætlanir hevur landsstýrismaðurin um innkoyringarveg til Tórshavnar frá Eysturoyartunlinum - arbeiðs- og tíðarætlan?
Samferðslumálaráðið og Tórshavnar kommuna undirskrivaðu í oktober 2016 avtalu um innkomuvegin. Samandráttur av avtaluni og kort av innkomuvegnum sæst her.
2. Hvussu stórur verður samlaði tørvurin á íløgujáttan til verkætlanina ella valdu loysnina, býtt uppá landið og Tórshavnar kommunu?
Landsins partur av samlaða kostnaðinum verður sambært avtaluni frá oktober 2016 mettur at verða 115 mió.kr, kommununar partur 24 mió.kr og parturin hjá tunnilsfelagnum 27 mió.kr.
3. Er uppskotið slept um at gera tunnil beinleiðis frá rundkoyringini á Hvítanesi og niðan á Vatnaskarð?
Landsverk metir, at vegaleisturin hevur størst fyrimunir við sær fyri ferðslu og kostnað.
Landsstýrismaðurin heldur, at fyrimunirnir við tunnilsleistinum eru størri enn metingarnar hjá LV siga, men hann tekur undir við vegaleistinum og heldur tí fast við avtaluna, ið er gjørd við Tórshavnar kommunu.
4. Er í løtuni samskifti og samstarv millum Tórshavnar býráð og Samferðslumálaráðið/ landstýrismannin, um verkætlanina?
Á fundi herfyri ímillum Samferðslumálaráðið, Tórshavnar kommunu og Landsverk varð avtalað, at partarnir skjótast gjørligt saman gera eina tíðarætlan fyri arbeiðið at gera innkomuvegin.
RN
Aftur


text:
26.september skal fútin møta áhugafelagnum 420Hampafólkí í einari erstatningssak í Føroyar Rætti. Fútin er stevndur eftir endurgjaldi fyri at hava oyðilagt útgerð o.a. hjá 420Hampafólkum.
Sakin byrjar afturi í 2013. 420Hampafólk skuldi hátíðarhalda altjóða kannabis dagin sum er 20.apríl við urta joints og høvdu fingið játtandi loyvi frá fyrrverandi leiðaranum á narkotikadeildini hjá politinum í Føroyum, Men dagin áðrenn hálsa fyrrverandi leiðarin á narkotikadeildini og fútin um og leggja hald á alla útgerð og urta jointir, við tí grundgeving at tað var syntetisk kannabis. Fútin sendi alt til kanningar í Danmark, og har bleiv staðfest at alt var lógligt. Tá ið so øll útgerðin og urta jointirnar komu aftur 1.ár seinni var alt oyðilagt og kundi ikki brúkast. 420Hampafólk hava roynt at fingið endurgjald frá fútanum, men tað hevur hann ávíst uttan grundgeving. 420Hampafólk sóu ongan annan útveg enn at stevna eftir endurgjaldi og kendi danski hægstarættar sakføraran Peter Hjørne játtaði at hjálpa 420 Hampafólkið. Rætturin verður settur 26.sep kl.0900.


text:
Agnar Frederiksen
05.10.2017 - 22:25
Ítróttur > Ítróttur > Fótbóltur
Næstseinasta umfar í undankappingini hjá UEFA varð skotið í gongd í kvøld. Níggju dystir vórðu leiktir, og talan var um bólkarnar C,E og F. Aserbaijan - Kekkia 1-2Norður Írland - Týskland 1-3San Marino - Norra 0-8
Í bólki C vann Týskland 3-1 í oddadystinum í Belfast. Harvið hevur Týskland nú vunnið níggju útav níggju dystum, og harvið vunnið sær pláss í HM-endaspælinum. Norður Írland skal leika playoff-dyst. Norra vann heili 8-0 í San Marino
Í bólki E vann Danmark lykladystin í Montenegro. Danmark vann 1-0, og tað var Christian Eriksen, ið avgjørdi dystin við málið í fyrra hálvleiki. Danmark er nú harvið sera nær við at hava tryggjað sær minst eitt playoff-pláss. Ein javnleikur ímóti Rumenia í Parkini sunnukvøldið er nóg mikið til playoff. Oddaliðið Pólland vann heili 6-1 í Armenia. Robert Lewandowski gjørdi hattrick, og er harvið mest skorandi leikarin í søguni hjá Póllandi. Liðið hjá Lewandowski manglar bert eitt stig fyri at hava tryggja sær atgongumerki til HM.
Í bólki F vóru tveir dystir í Stóra Bretlandi, og har komu sein avgerandi mál í báðum dystum. Í báðum førum vann heimaliðið. Á Wembley skoraði Ongland fýra minuttir inn í yvirtíðina ímóti Slovenia. Tað var Harry Kane, ið er í stórformi, ið skoraði einsamalla og avgerandi málið, ið sendi Ongland til HM i Russlandi. Longur norðuri vann Skotland ein sera týðandi sigur. Slovakia fekk reytt kort miðskeiðis í 1.hálvleiki. Skotland royndi at leggja trýst á, og tað gav úrslit í 89.minutti, tá 1-0 málið kom. Talan var um sjálvmál. Harvið hevur Skotland bestu kortini á hondini í jagstranini eftir playoff-plássinum. Einki er tó avgjørt enn, og Skotland skal spæla í Slovenia sunnudagin.
Bólkur C:
Týskland 27
Norður Írland 19
Kekkia 12
Norra 10
Azerbaijan 10
San Marino 0Bólkur E:
Armenia - Pólland 1-6Montenegro - Danmark 0-1Rumenia - Kasakhstan 3-1
Pólland 22
Danmark 19
Montenegro 16
Rumenia 12
Armenia 6
Kazakhstan 2Bólkur F:
Malta - Litava 1-1
Skotland -Slovakia 1-0Ongland - Slovenia 1-0
Ongland 23
Skotland 17
Slovakia 15
Slovenia 14
Litava 6
Malta 1


text:
Ingi Samuelsen
29.06.2017 - 19:40
Ítróttur > Ítróttur > Flogbóltur
Føroysku flogbóltsmenninir komu tíverri ikki í finaluna á oyggjaleikum á hesum sinni.
Men ein stóran part av dystinum, høvdu føroyingar takið á Sarema-monnunum, hóast úrslitið 3-0 sigur nakað annað. Veruleikin er tann, at føroysku menninir spældu nakað av tí besta, teir nakrantíð hava spælt – tað vóru spælararnir sjálvir samdir um eftir dystin – og so harða mótstøðu hevur sterka liðið úr Saarema ongantíð fingið á oyggjaleikum.
Saaremaa var frammanundan dystinum mett at vera so at siga ómøguligt at vinna, men so var ikki í kvøld. Í fyrsta setti lógu Føroyar á odda leingi, men estisku oyggjabúgvarnir vunnu at enda 25-23.
Í øðrum setti hevði Saaremaa tó eitt lítið sindur lættari spæl, og vunnu 25-21.
Men í triðja setti gjørdist ómetaliga spennandi. Føroyar høvdu eina leiðslu alla tíðina, men menninir av Saaremaa vístu seg at vera snildari. Teir komu upp á 24-24, og so upp á 25-24. Eftir hetta megnaði Føroyar at javna hvørja ferð, so teir komu upp á 27-27 áðrenn tað eydnaðist hinum at vinna tveir bóltar og triðja sett 29-27.
Í hinari hálvfinaluni vann Áland í kvøld 3-0 á Gotlandi, og sostatt verður tað Áland og Saremaa, sum skulu berjast um gullið í morgin, og Føroyar og Gotland um bronsuna.


text:
Doktari í kynstillutan
Hjalmar P. Petersen vardi fríggjadagin 11. juli 2008 doktararitgerð sína við Universitetið í Hamburg.
Dr. phil. ritgerðin hevur heiti ’Gender Assignment in Modern Faroese’.
Har verður hugt at, hvat kyn orð fáa í føroyskum og hví.
Opponentar vóru fimm, ein íslendingur, sum er kendur í føroyskum høpi, t.e. Høskuldur Thráinsson, og fýra týskarar, teirra millum Kurt Braunmueller.
Fyri ritgerðina fekk Hjalmar ’gut’, og er nú ætlanin at geva hana út í bók.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...